Insentif kerajaan bantu pasaran hartanah semasa
Oleh MUHAMMAD FARID AHMAD TARMIJI

16 Ogos 2020, 10:00 am
TIADA siapa yang dapat menjangkakan bahawa penularan pandemik Covid-19 yang melanda dunia sejak akhir tahun lalu meninggalkan kesan yang amat besar terhadap landskap ekonomi di seluruh dunia.
Penguatkuasaan Perintah Kawalan Pergerakan (PKP) yang dilaksanakan kerajaan hampir tiga bulan bermula 13 Mac hingga 3 Mei lalu bagi membendung penularan wabak tersebut di negara ini menyebabkan sektor ekonomi negara ‘lumpuh’ seketika dan beberapa industri turut menerima kesan teruk.
Industri hartanah juga turut tidak terlepas menerima tempias akibat penularan pandemik Covid-19.
Bebanan impak akibat Covid-19 juga telah menyebabkan pelaburan dalam industri hartanah, terutamanya untuk segmen perumahan perlu berkifir panjang sebelum melakukan sesuatu pelaburan .
Sepanjang tempoh PKP baru-baru ini, pembiayaan pasaran hartanah untuk segmen perumahan dikatakan agak lembab dan pinjaman di bank tidak berlaku.
Bagi mengatasi masalah itu, ada pemaju menawarkan pakej yang lebih menarik antaranya diskaun tambahan, rebat dan lain-lain untuk menarik minat pembeli.
Selain itu, pasaran hartanah dijangka kembali aktif susulan Kempen Pemilikan Rumah yang diperkenalkan semula oleh kerajaan menerusi Pelan Jana Semula Ekonomi Negara (Penjana) yang diumumkan Perdana Menteri, Tan Sri Muhyiddin Yassin baru-baru ini.

Bagi mengulas lanjut mengenai kesan Covid-19 kepada pasaran hartanah untuk segmen perumahan secara keseluruhan, wartawan Kosmo! Ahad, Farid Ahmad Tarmiji berkesempatan mewawancara Ketua Perunding Hartanah ExaStrata Solutions Sdn. Bhd., Adzman Shah Mohd. Ariffin di pejabatnya di Subang Jaya, Selangor.
KOSMO! Ahad: Bagaimana keadaan pasaran hartanah bagi segmen perumahan di negara ini sebelum pandemik Covid-19 melanda dunia?
ADZMAN: Pasaran hartanah bagi segmen perumahan terutamanya meningkat dengan begitu tinggi pada tahun 2011 dan 2012.
Perkara itu terjadi akibat kegiatan spekulasi hartanah yang mana mudah untuk orang ramai memiliki rumah. Pihak pemaju mula main harga pada waktu itu sehingga menyebabkan nilainya melambung tinggi.
Tetapi sejak 2015, pasaran hartanah mula merudum setelah pihak bertanggungjawab mengambil langkah mengawal kegiatan spekulasi hartanah.
Sejak bulan Disember tahun lalu, kita dapat mengesan lambakan hartanah bagi segmen perumahan tidak terjual adalah sebanyak 45 peratus bernilai lebih RM18.8 bilion.
Masalah ini terjadi akibat rumah-rumah yang sudah siap dibina masih belum terjual sepenuhnya, sedangkan terdapat projek baharu yang dibangunkan pemaju lain di kawasan berhampiran.
Berapakan lingkungan harga bagi pasaran hartanah untuk segmen perumahan, unit kediaman yang tidak terjual?
Unit kediaman siap dibina dan tidak terjual adalah pada lingkungan harga RM300,000 sebanyak 35 peratus dan RM500,000 pula adalah sebanyak 40 peratus.
Setelah berlaku situasi sebegini, pemaju mula mengkaji balik projek yang mereka bangunkan dengan menawarkan unit kediaman pada harga mampu milik.
Bagi menurunkan harga unit rumah ini, pemaju akan cuba mengecilkan saiz dan mengurangkan beberapa kemudahan dan projek-projek ini banyak dibangunkan di kawasan ibu kota.
Pemaju akan cuba membina unit kediaman bersaiz sekitar 800 kaki persegi untuk merendahkan lagi harga bagi menyamai harga kediaman mampu milik.
Bagaimanakah pula keadaan pasaran hartanah ketika PKP dilaksanakan?
Sewaktu PKP fasa pertama dilaksanakan kerajaan, urus niaga hartanah tetap berjalan seperti biasa dan ada unit-unit kediaman yang terjual berdasarkan maklum balas diberikan oleh ejen hartanah.
Ejen hartanah memaklumkan, mereka ada menguruskan permohonan pinjaman perumahan pelanggan sewaktu PKP dilaksanakan.
Suku pertama 2020 sewaktu pandemik Covid-19 bermula, pasaran hartanah kelihatan mula ‘bergerak’ dan orang ramai mula menunjukkan minat untuk membeli rumah berbanding tempoh sama pada tahun lalu.
Sewaktu PKP ini juga, ada pemaju yang menawarkan banyak insentif istimewa seperti diskaun, rebat dan lain-lain buat pembeli bagi membolehkan projek yang mereka bangunkan terjual. Ini sedikit sebanyak menggerakkan pasaran hartanah.
Selain itu, Pelan Jana Semula Sektor Ekonomi Negara (Penjana) yang diumumkan Perdana Menteri, Tan Sri Muhyiddin Yassin juga membantu ‘mengaktifkan’ semula pasaran hartanah yang terkesan akibat pandemik Covid-19.
Terdapat persoalan, adakah harga rumah akan turun pada pasca Covid-19 nanti?
Kemungkinan pemaju akan melakukan pelarasan terhadap projek-projek yang akan mereka bangunkan dan mengambil kira situasi ekonomi semasa sebelum menetapkan harga.
Apa yang merisaukan adalah, unit-unit kediaman sedia ada yang masih dalam tempoh pembiayaan pinjaman.
Setelah tamat tempoh kemudahan morotarium kelak, mereka yang terkesan akibat Covid-19 ini mungkin ada yang tidak mempunyai kemampuan untuk membayar ansuran bulanan dan faedah morotarium, menyebabkan rumah mereka dilelong oleh pihak bank.
Kemungkinan juga rumah bagi segmen lelongan akan meningkat selepas ini.

ADZMAN terlibat dalam pasaran hartanah lebih daripada 30 tahun.

Apabila harga lelongan yang dibuat tidak tercapai, pihak bank akan menurunkan lagi harga lelongan tersebut dan ini menyebabkan rumah bagi segmen lelongan mengalami penurunan harga.
Adakah penurunan Kadar Dasar Semalaman(OPR) oleh Bank Negara Malaysia kepada 1.75 akan menggalakan orang ramai untuk membeli rumah?
Mereka yang ingin membeli rumah boleh merebut peluang penurunan OPR ini kerana dapat menikmati kadar faedah lebih rendah.
Secara asasnya, penurunan OPR ini menyebabkan ansuran bulanan untuk pembiayaan rumah juga berkurang.
Penurunan OPR ini tidak mempegaruhi harga rumah, sebaliknya membantu mengurangkan kadar pembayaran ansuran bulanan.
Selain itu, insentif-insentif lain yang diumumkan kerajaan di bawah kempen pemilikan rumah, pengecualian duti setem dan skim pembiayaan deposit rumah pertama juga menggalakkan lagi pasaran perumahan.
Selain itu, kerajaan juga perlu segera mewartakan insentif yang diumumkan sebelum ini bagi membolehkan pihak pemaju menawarkan projek baharu yang mereka lakukan pada harga lebih baik.
Adakah pelaburan hartanah mampu memberi keuntungan kepada pelabur?
Sebenarnya, pelaburan hartanah ini mampu membeli keuntungan sekiranya ia dilakukan dengan cara betul dan ia boleh menjadi satu punca pendapatan pasif kepada pelabur.
Tetapi ada juga boleh mendatangkan kerugian jika pelabur-pelabur membeli hartanah yang sukar untuk disewa atau dijual.
Ini adalah satu realiti dan ada yang diisytiharkan muflis akibat tidak mampu untuk menjelaskan pembiyaan perumahan.
Perkara ini terjadi kerana ada pembeli terpengaruh dengan janji-janji manis sesetengah individu yang mendakwa mereka adalah pakar hartanah.
Pakar hartanah ini mendakwa, ada projek-projek perumahan yang dibangunkan di sesuatu kawasan sesuai untuk pelaburan.
Sebenarnya, ada pakar hartanah sudah bekerjasama dengan pihak pemaju dan mereka menerima komisen jika berjaya menjual unit-unit kediaman berkenaan.
Malangnya setelah membeli, unit kediaman itu sukar untuk disewa dan pembeli terpaksa menambah wang sendiri untuk bayaran bulanan kepada bank. Lebih malang lagi, terpaksa menjualnya di bawah harga pasaran hingga mendatangkan kerugian.
Terdapat juga pakar-pakar tersebut mengesyorkan strategi loan compression yang mempunyai risiko yang amat tinggi.
Dalam keadaan ketidaktentuan ekonomi kini, adakah orang ramai boleh melabur pada waktu ini atau mereka perlu menunggu satu tempoh tertentu?
Pelaburan dalam pasaran hartanah ini tidak ada tempoh waktu, sebaliknya melabur apabila terdapat peluang untuk berbuat demikian.
Jika kita menemui rumah yang ‘bagus’ dari segi lokasi serta lengkap dengan segala kemudahan dan ditawarkan pada harga yang bersesuaian adalah waktu tepat untuk melabur.
Jika harga rumah meningkat dengan cepat, pelaburan itu pasti membuahkan hasil pada masa hadapan.
Kenapa berlaku sesuatu hartanah sukar untuk dijual?
Masalah rumah sukar untuk dijual ini terutamanya rumah baharu berlaku kesan daripada penawaran lebih tinggi daripada permintaan.
Kita tengok, pada masa kini rumah yang masih dalam pembinaan masih belum dijual sepenuhnya, sudah ada projek baharu dibangunkan pemaju lain di kawasan berdekatan.
Harga yang ditawarkan juga lebih kurang sama ataupun lebih sedikit.
Mereka yang mencari rumah sudah semestinya mahukan kediaman baharu mempunyai banyak kemudahan.
Selain itu, punca lain sesuatu rumah sukar untuk dijual kerana lokasinya yang tidak strategik.
Sebagai contoh, rumah di kawasan Cyberjaya sebenarnya sukar untuk disewa atau dijual semula kerana banyak projek perumahan dibangunkan di kawasan itu.
Disamping itu, mutu kerja pembinaan yang tidak berkualiti juga menyebabkan sesebuah rumah sukar untuk dijual.


Sharifah Rose mahu jenama sendiri
Oleh NOR IDAYU BOSRO

16 Ogos 2020, 10:00 am
NAMA Sharifah Rose Sabrina Syed Mohd. Mazfira, 22, tidak asing lagi dalam bidang peragaan dan fesyen muslimah.
Dia yang mesra dengan panggilan Rose dan mempunyai pengikut seramai 672,000 orang di Instagram dan 255,000 di Twitter, mengecapi populariti sebagai influencer pada usia cukup muda.
Wajahnya yang cantik dan manis menjadi penghias kepada banyak jenama fesyen muslimah sejak mula berkecimpung sebagai model kira-kira empat tahun lalu.
Enggan bersandarkan rupa semata-mata, Rose kini gigih menghabiskan pengajian di peringkat Ijazah Sarjana Muda Pemasaran Perniagaan di sebuah institusi pengajian tinggi swasta.
Bahkan, anak sulung daripada dua beradik yang bercita-cita untuk menjadi usahawan, meletakkan ilmu serta pengalaman yang ditimba sebagai batu asas sebelum berkecimpung dalam dunia perniagaan sebenar.
Ikuti 10 perkara menarik mengenai gadis itu.

Kosmo! Ahad: Sejak bila Rose menceburi bidang peragaan?
Rose: Saya mula menceburi bidang ini selepas tamat persekolahan. Ketika itu, saya baru buka akaun Instagram, namun tidak menyangka foto yang dimuat naik tular sehingga ke laman Twitter dan membuka peluang dalam bidang ini.
Apakah cabaran menghasilkan content untuk klien?
Cabarannya bukan sahaja terletak pada idea untuk sentiasa menghasilkan kandungan yang menarik dan segar, malah saya perlu sentiasa up-to-date dengan trend terkini dan isu semasa untuk kekal relevan.
ROSE mengecapi populariti sebagai influencer pada usia yang cukup muda.
Adakah kehadiran instafamous lain satu persaingan?
Saya tidak pernah menganggap kehadiran instafamous lain sebagai satu persaingan kerana masing-masing memiliki kelebihan. Bagi saya, pembawaan diri dan karakter yang original penting kerana pada zaman sekarang, apa yang ditunjukkan di media sosial kadang-kadang tidak semestinya sama dengan kehidupan sebenar.
Bagaimana Rose membahagikan masa antara kerjaya dan pelajaran?
Agak sukar untuk mengimbangi tugas sebagai pelajar, model dan influencer kerana ada sebahagian tugas yang diberikan secara tiba-tiba. Buat masa ini, pelajaran adalah keutamaan, kerana saya mahu habiskan pengajian dalam tempoh setahun lagi.
Rose pastinya tidak terlepas daripada kritikan netizen, bagaimana cara mengatasinya?
Sebagai manusia biasa, saya menganggap ia adalah ruang untuk belajar daripada kesilapan dan memperbaiki kelemahan diri. Saya juga belajar untuk tidak menerima bulat-bulat kritikan tersebut sebaliknya tapis komen-komen berunsur negatif dan dapatkan sokongan daripada keluarga serta kawan-kawan yang lebih mengenali diri kita.
Bagaimana menjaga privasi hubungan dengan anak tiri Datuk Seri Siti Nurhaliza, Aazief Khalid?
Hubungan saya dengan Aazief bukanlah rahsia dan peminat pastinya mahu mengetahui tentang kami. Namun penting untuk saya menjaga ruang privasi dengan tidak berkongsi kehidupan peribadi secara keterlaluan di alam maya.
Bagaimana cara Rose menghilangkan stres dan tekanan yang diterima di laman sosial?
Saya suka membaca buku sebagai salah satu cara detoksifikasi daripada media sosial dan antara buku yang menjadi kegemaran ialah buku motivasi. Baru-baru ini saya baca buku berjudul The Art of Thinking Clearly tulisan Rolf Dobelli. Selain itu, saya juga akan mengemas rumah, mencuci baju dan melipat pakaian.
Pesanan ibu dan ayah yang menjadi prinsip atau pegangan hidup Rose?
Mereka selalu berpesan supaya sentiasa berkongsi rezeki dengan orang lain dan jangan pernah kedekut untuk bersedekah. Selain itu, sentiasa lakukan sesuatu dengan memasang niat yang baik dan buat seikhlas hati.
Apakah antara kenangan manis dalam hidup Rose?
Berpeluang membawa ibu, ayah dan adik lelaki menunaikan umrah pada tahun lepas. Saya berasa sangat tenang. Selain itu, rezeki datang satu persatu dan hubungan kekeluargaan juga jadi bertambah erat.
Apakah cita-cita atau impian yang Rose ingin realisasikan?
Sebagai wanita, saya meminati bidang kecantikan dan kosmetik, jadi saya terfikir untuk hasilkan produk jenama sendiri.Berbekalkan pengalaman sebagai model dan ilmu dalam jurusan Pemasaran Perniagaan, saya harap dapat menjayakan bisnes itu suatu hari nanti.


Separuh akhir bukan standard United
Oleh KOSMO!

16 Ogos 2020, 10:02 am
COLOGNE, Jerman – Pengurus Manchester United, Ole Gunnar Solskjaer tidak rela berputih mata gagal ke pentas final buat kali ketiga berturut-turut musim ini selepas terdahulu terkandas pada aksi separuh akhir Piala EFL dan Piala FA.
Sehubungan itu, Solskjaer, 47, melaungkan amaran kepada barisan pemainnya bahawa mereka wajib menewaskan Sevilla pada aksi separuh akhir Liga Europa di Stadium Rhein Energie awal pagi esok untuk mara ke final kejohanan berkenaan.
“Separuh akhir masih tidak cukup buat kelab hebat seperti United. Cukuplah selepas dua kali kami terkandas di peringkat separuh akhir musim ini.
“Aksi menentang Sevilla akan membuktikan sama ada pemain saya sudah belajar daripada dua kegagalan lalu ataupun tidak. Buktikan kepada semua bahawa United bukan pasukan ‘separuh akhir’,” katanya.
Ia juga bakal mencerahkan peluang pengendali dari Norway tersebut untuk meraih kejuaraan pertama sebagai pengurus United sejak dilantik secara tetap mengendalikan pasukan tempat ketiga Liga Perdana Inggeris itu pada Mac 2019.
Jika mahu ke final, United tidak boleh menunjukkan permulaan perlahan seperti aksi suku akhir ketika menewaskan Copenhagen 1-0 minggu lalu kerana Sevilla mempunyai rekod kebal 19 perlawanan tanpa kalah dalam semua kejohanan.

Solskjaer dijangka menggunakan formasi 4-2-3-1 kerana ia memberikan kebebasan kepada Bruno Fernandes merencana gerakan dan serangan buat trio berbahaya The Red Devils iaitu Marcus Rashford, Mason Greenwood serta Anthony Martial.
Sevilla pula pastinya kekal dengan taktikal permainan 4-3-3 dan kemudiannya berubah kepada 4-5-1 apabila hilang penguasaan bola yang sering diterapkan pengendali pasukan itu, Julen Lopetegui sepanjang musim ini. – AGENSI


Impian Bouchard di Prague lebur
Oleh KOSMO!

16 Ogos 2020, 10:00 am
PRAGUE, REPUBLIK CZECH – Impian Eugenie Bouchard untuk melangkah ke peringkat separuh akhir pada Terbuka Prague tidak kesampaian apabila tewas kepada pemain pilihan ketiga, Elise Mertens dengan keputusan 6-4, 1-6, 6-4 semalam.
Mertens meraih kemenangan pada set pertama dengan prestasi cukup meyakinkan, namun pemain dari Kanada yang berada di ranking 330 dunia, Bouchard cuba mengimbangi perlawanan apabila tampil mendominasi di set kedua.
Bouchard yang turun selaku pemain wildcard selepas berdepan kecederaan awal tahun lalu dilihat mempamerkan aksi yang cukup baik tetapi ia belum mampu mengatasi Mertens pada set ketiga dalam pertarungan yang mengambil masa 2 jam 18 minit.
“Bouchard tampil dengan perlawanan yang cukup agresif dan membuatkan saya terpaksa bekerja keras. Pukulan servis cukup baik dan memaksa saya berlari ke hujung gelanggang.
“Pujian harus diberikan kepada Bouchard apabila mempamerkan perlawanan yang betul-betul mencabar terutama dari segi mental dan fizikal,” kata Mertens.
Atlet Republik Czech, Kristyna Pliskova melangkah ke separuh akhir selepas atlet Romania, Ana Bogdan menarik diri pada set pertama perlawanan. Simona Halep turut melangkah ke pentas separuh akhir selepas menumbangkan Magdalena Frech 6-2, 6-0. – AGENSI


Leona Azhar si ratu TikTok
Oleh ARINA CHE AZLAN

16 Ogos 2020, 10:00 am
MENERIMA jolokan si ratu TikTok dan bintang media sosial, Leona Azhar selesa menjadi diri sendiri dalam ruang maya. Populariti yang diraih dengan jutaan pengikut menjadikan gadis belasan tahun itu antara pemilik akaun TikTok paling ramai pengikut di Malaysia. Berbapakan selebriti popular ternyata memberi impak yang besar kepada gadis bernama Kasih Iris Leona Azhar. Melihat akses di tangannya, gadis yang mesra dibahasa Leona itu miliki jalan pintas ke arus perdana dunia hiburan. Merupakan anak bongsu kepada aktor Azhar Sulaiman, Leona mula…
MENERIMA jolokan si ratu TikTok dan bintang media sosial, Leona Azhar selesa menjadi diri sendiri dalam ruang maya. Populariti yang diraih dengan jutaan pengikut menjadikan gadis belasan tahun itu antara pemilik akaun TikTok paling ramai pengikut di Malaysia. Berbapakan selebriti popular ternyata memberi impak yang besar kepada gadis bernama Kasih Iris Leona Azhar. Melihat akses di tangannya, gadis yang mesra dibahasa Leona itu miliki jalan pintas ke arus perdana dunia hiburan.
Di sebalik hakikat bergelar anak kepada pelakon popular Azhar Sulaiman, gadis itu sudah memiliki kelompok peminat tersendiri dalam platform TikTok yang kini menjadi medium media sosial kegilaan dunia.
“Daddy selalu berpesan jika menerima sebarang kecaman, jangan mudah terkesan kerana kebanyakan orang yang menulis kata-kata itu tidak mempunyai kehidupan. Kadang-kadang ada budak kecil berusia lapan hingga 10 tahun menulis komen, mendakwa saya kafir dan akan masuk neraka. Saya tersenyum kerana ibu bapa sendiri tidak pernah mengajar saya bercakap begitu kepada sesiapa," kata Leona.
Daftar di sini untuk baca berita penuh


Kepercayaan karut punca kepupusan
16 Ogos 2020, 10:00 am
KUALA LUMPUR – Hidupan liar terus menjadi buruan pemburu haram di negara ini kerana masih ramai pihak yang percaya sebahagian haiwan itu boleh digunakan dalam perubatan tradisional selain melambangkan kekayaan seseorang.
Felo Akademi Sains Malaysia, Prof. Datuk Dr. Mohd. Tajuddin Abdullah berkata, gading gajah misalnya menjadi lambang kekayaan serta status elitis bagi masyarakat di China sekali gus menyebabkan permintaan terhadapnya masih berterusan.
Katanya, gading gajah Asia dan Afrika menjadi pilihan utama golongan kaya di China menyebabkan hidupan liar itu semakin kepupusan.
“Pemburu haram dibayar oleh sindiket untuk mendapatkan bahan yang mereka mahu termasuk haiwan yang menjadi rebutan di pasaran gelap di dalam dan luar negara.
“Mereka ini (pemburu) terdiri daripada golongan yang tidak mempunyai pekerjaan tetap dan hanya mencari keuntungan segera dengan memenuhi permintaan di pasaran gelap di China,” katanya kepada Kosmo! Ahad baru-baru ini.
Difahamkan, satu gading gajah dianggarkan seberat antara dua hingga enam kilogram (kg), dan setiap 1 kg dijual dengan harga RM3,300 di pasaran gelap, namun harga ini boleh melonjak mengikut jenis gajah dan kualitinya.

Katanya, beberapa haiwan lain seperti rusa, seladang, kijang, tenggiling dan pelanduk juga semakin terancam kerana rakyat tempatan yang gemar menjadikannya sebagai makanan eksotik dan unik terutama pada musim perayaan.
“Sebagai contoh, sesetengah rakyat negara ini percaya makan haiwan tertentu mampu menguatkan tenaga batin selain menyembuhkan penyakit seperti lelah dan santau.
“Sama juga di China, mereka gemar makan kelawar, musang dan tenggiling kerana ia dijadikan ubat tradisional,” ujarnya.
Sementara itu, Pengarah Bahagian Konservasi Hidupan Liar, Jabatan Perlindungan Hidupan Liar dan Taman Negara (Perhilitan), Dr. Pazil Abdul Patah berkata, nilai tinggi hidupan liar dalam pasaran gelap menyebabkan haiwan itu terus diburu.
“Harga binatang itu pula bergantung pada saiz, jantina, usia serta keunikan rasanya. Misalnya harga seekor landak boleh mencecah RM1,000,” katanya.
Menurutnya, pelbagai operasi dijalankan dengan kerjasama agensi penguatkuasaan lain bagi membanteras kegiatan pemburuan haram serta penyeludupan.
Untuk rekod bagi tahun ini sehingga Jun lalu, sebanyak 33 kes tangkapan jenayah hidupan liar dilakukan melibatkan 27 rakyat tempatan dan enam warga asing.


Soal zuriat Nelydia
Oleh MOHD. HAIKAL ISA

16 Ogos 2020, 10:00 am
LEBIH setahun melayari bahtera perkahwinan dengan suami, Mohd. Hafez Halimi Abdul Hamid, pelakon jelita Nelydia Senrose atau nama lengkapnya, Nik Zaris Nelydia Nik Sen tidak berasa tertekan apabila sering diajukan soalan berhubung zuriat.
Sebaliknya, dia mengharapkan doa yang baik-baik daripada orang ramai agar diperkenankan impian untuk bergelar seorang ibu.
Dalam pada itu, Nelydia yang baru sahaja dilantik sebagai duta produk Havaianas memberitahu, buat masa sekarang, dia sibuk dengan penggambaran drama untuk slot Akasia TV3 berjudul Cinta Sekali Lagi di samping aktor Saharul Ridzwan.
KOSMO! AHAD: Apa perkembangan seni terbaharu anda sekarang?
NELYDIA SENROSE: Buat masa sekarang, saya sibuk dengan penggambaran drama untuk slot Akasia berjudul Cinta Sekali Lagi. Dalam drama ini, saya berlakon dengan beberapa pelakon lain seperti Saharul Ridzwan Hannah Delisha.
Bagaimana bekerja di set penggambaran pada musim Perintah Kawalan Pergerakan Pemulihan (PKPP)? Adakah semua masih patuh dengan prosedur operasi standard (SOP)?
Alhamdulillah bagi saya tiada yang membebankan. Setiap hari, sebelum masuk set penggambaran hari-hari kami ambil suhu badan dan pastikan diri dilindungi dengan cecair pembasmi kuman. Dalam set pun tidak ramai orang, kurang daripada 20 orang. Mungkin kedengaran sedikit paranoid dengan SOP, namun ini adalah untuk kebaikan bersama memandangkan pandemik Covid-19 masih belum reda sepenuhnya.

SELAIN baru dilantik sebagai Havaianas, Nelydia kini sibuk dengan penggambaran drama untuk slot Akasia TV3 berjudul Cinta Sekali Lagi di samping aktor Saharul Ridzwan.

Baiklah, bagaimana dengan kehidupan peribadi anda sekarang?
Baik-baik sahaja. Buat masa sekarang, kehidupan kembali normal tidak seperti awal-awal pandemik Covid-19. Kami sudah mula sibuk dengan kerja selepas beberapa bulan tergendala disebabkan virus tersebut.

Bagaimana pula perancangan untuk menimang cahaya mata? Maklumlah, sudah lebih setahun berumahtangga, pasti ramai yang bertanya soalan sebegitu?
Kalau ada rezeki, saya memang sudah bersedia dan teringin untuk menjadi seorang ibu, cuma buat masa sekarang, belum ada rezeki. Soal anak, maut ajal semua itu ketentuan Ilahi.
Saya akur dan reda. Mohon semua orang doa yang baik-baik agar usaha saya untuk menimang anak dipermudahkan, moga saya murah rezeki. Insya-Allah.
Tidakkah anda berasa tertekan sering diajukan soalan berkenaan zuriat?
Tidak langsung. Lagi pun saya dan suami baru berkahwin sekitar setahun. Saya faham orang selalu tanya sebab mereka prihatin dengan keadaan kita. Kalau saya hamil nanti dan kandungan sudah kuat, pasti saya akan kongsi dengan orang ramai. Cuma buat masa sekarang, belum ada rezeki lagi.
NELYDIA bersama suami, Mohd. Hafez Halimi Abdul Hamid yang dinikahinya lebih setahun lalu.


Kelantan sedia lepaskan Nik Akif
Oleh MUHAMAD ARDIE PUTRA SUHAIMI

16 Ogos 2020, 10:00 am
PASUKAN Kelantan terpaksa mengambil langkah melepaskan beberapa pemain termasuk bintang muda, Nik Akif Syahiran Nik Mat bagi meringankan beban hutang yang membelenggu Persatuan Bola Sepak Kelantan (KAFA) ketika ini.
Perkara tersebut diluahkan oleh Setiausaha Agung KAFA, Husin Deraman yang mengakui pihaknya sentiasa terbuka untuk berbincang dengan mana-mana pasukan yang berminat tetapi perlulah mengikut syarat yang ditetapkan.
Kata Husin, ramai pemain muda berbakat Kelantan masih memiliki kontrak sehingga musim 2021 termasuk Nik Akif yang sedikit istimewa kerana klausa penebusan kontraknya adalah bernilai RM1 juta.
“Kami sedia maklum ada beberapa pasukan berminat untuk mendapatkan khidmat pemain Kelantan khususnya bintang muda seperti Nik Akif.
“Justeru, KAFA sedia berbincang dengan mana-mana pihak yang mahu menandatangani pemain kami memandangkan mereka masih memiliki kontrak sehingga tahun depan.
“Malah, kontrak mereka juga memiliki klausa yang perlu ditebus tetapi hanya kontrak Nik Akif bernilai RM1 juta, manakala pemain lain kurang daripada jumlah tersebut,” katanya ketika dihubungi Kosmo! Ahad semalam.

Difahamkan, KAFA kini memiliki tanggungan hutang lebih daripada RM6 juta selain gagal melunaskan gaji pasukan yang tertunggak sejak Mac lepas ekoran masalah aliran tunai.
Nik Akif yang baru berusia 21 tahun pula boleh dikatakan antara prospek besar bola sepak negara kerana sering dipanggil mewakili skuad bawah 23 tahun (B-23) kebangsaan sejak beberapa tahun lalu.
Antara pemain muda lain yang menyerlah adalah Muhd. Danial Ashraf Abdullah, Nik Azli Nik Alias, Afiq Saluddin dan Mohd. Khairul Rizam Che Soh.


7 puteri bunian Ulek Mayang
Oleh MOHD AZLI ADLAN

16 Ogos 2020, 10:00 am
ULEK Mayang yang merupakan antara lagu rakyat masyarakat Melayu Terengganu sehingga hari ini terus dikaitkan dengan unsur mistik dan seram.
Stigma sebegitu disebabkan asal-usul lagu itu dikatakan mantera yang didendangkan dalam ritual menghalau entiti jahat.
Tidak hairanlah, ada yang mendakwa mendengar lagu dan menyaksikan tarian Ulek Mayang versi penuh bukan sahaja mampu menegakkan bulu roma, malah kadangkala menyebabkan kerasukan.
Kisah di sebalik lagu Ulek Mayang dikatakan berlaku ratusan tahun lalu sewaktu kebanyakan masyarakat masih mengamalkan kepercayaan animisme.
Lirik asal lagu itu menggambarkan perjuangan seorang dukun bertarung dengan tujuh puteri daripada alam bunian yang menganggu seorang nelayan.
Lelaki tersebut tidak sedarkan diri selepas dia dan rakan-rakan yang menangkap ikan terjatuh ke dalam laut akibat bot dinaiki mereka dipukul ribut.

Mereka kemudian terdampar di tepi pantai dan semua nelayan itu kembali sedar tidak lama kemudian, kecuali lelaki tersebut.
Masyarakat pada masa itu percaya roh lelaki berkenaan terperangkap di alam bunian kerana diminati tujuh puteri itu.
Dukun melakukan upacara ritual untuk memulihkan nelayan itu sebelum bertarung dengan seorang demi seorang puteri bunian.
Pertarungan berlangsung sengit sebelum dukun berjaya menyedarkan lelaki itu.

ILUSTRASI pelukis tentang puteri bunian yang tercatat dalam legenda Terengganu yang diceritakan dalam lagu Ulek Mayang.

Kesemua puteri bunian itu berjaya dipujuk pulang ke tempat asal mereka dan melupakan niat untuk ‘menakluk’ nelayan terbabit.
Walaupun ada yang berpendapat tujuh adik-beradik bunian itu berasal dari laut, orang zaman dahulu berpendapat, puteri-puteri tersebut sebenarnya menetap di sebuah bukit yang kini dinamakan Bukit Puteri.
Bukit yang seluas 0.69 hektar dengan ketinggian kira-kira 200 meter dari paras laut sekarang terletak berhadapan dengan Pasar Kedai Payang, Kuala Terengganu.
Bagi penduduk setempat, Bukit Puteri dinamakan sempena tujuh beradik puteri bunian yang dipercayai menjadi penjaganya.
Mereka percaya, puteri-puteri berkenaan turut disebut dalam lagu Ulek Mayang.

BUKIT Puteri, Kuala Terengganu dikatakan mendapat nama daripada kisah tujuh puteri bunian yang menjaganya. – Gambar hiasan

Masyarakat pada masa itu dikatakan sering mendaki Bukit Puteri untuk meminjam periuk dan pinggan mangkuk bagi melangsungkan majlis keramaian seperti kenduri perkahwinan.
Segelintir tidak berterima kasih dengan merosakkan, malah ada yang tidak mengembalikan perkakas itu. Ini mengecewakan puteri bunian menyebabkan mereka merajuk dan membawa diri mendiami bukit lain di sempadan daerah Besut dan Setiu.
Kisah tujuh beradik puteri bunian dan Bukit Puteri kini menjadi legenda, manakala Ulek Mayang pula disesuaikan menjadi lagu rakyat yang masih didendangkan hingga kini.
Di sebalik mitos kewujudan penjaga bunian, Bukit Puteri turut merakam pelbagai peristiwa penting sepanjang lembaran sejarah Kesultanan Melayu Terengganu yang diasaskan Sultan Zainal Abidin I pada tahun 1725.
Selain pernah dijadikan kubu pertahanan kerana lokasinya strategik menghadap muara Sungai Terengganu, Bukit Puteri juga menjadi saksi perang saudara kerabat diraja yang berlaku antara tahun 1831 hingga 1876.


Bekalan elektrik enam premis judi dalam talian dipotong
Oleh KOSMO!

17 Ogos 2020, 9:58 pm
Oleh AZAHAR HASHIM
KULIM – Polis dan Tenaga Nasional Berhad (TNB) bertindak memotong bekalan elektrik di enam premis yang dikesan menjalankan kegiatan perjudian dalam talian di sekitar daerah ini hari ini.
Ketua Polis Daerah Kulim, Superintendan Azhar Hashim berkata, operasi melibatkan sebuah premis di Padang Serai dan Sungai Kob; dua di Labu Besar dan dua lagi di Mahang dilakukan bermula pukul 10 pagi hingga 12 tengah hari tadi.
“Semua premis itu diserbu antara Januari hingga Julai lalu dan telah dikenakan tindakan undang-undang,” katanya di sini hari ini.
“Pemotongan bekalan elektrik ini dilakukan pihak polis dan syarikat pembekal tenaga elektrik di bawah Seksyen 21A(1) Akta Rumah Judi Terbuka 1953,” ujarnya.
Katanya, pemotongan bekalan elektrik dilakukan bagi memastikan premis judi dalam talian itu tidak kembali beroperasi.

Selain itu, barang rampasan seperti meter dan fius dibawa balik untuk disimpan di Pejabat TNB Daerah Kulim.
Beliau pada masa sama meminta orang ramai yang mempunyai maklumat berkenaan kegiatan perjudian di kawasan mereka agar segera melaporkannya kepada pihak polis.-K! ONLINE


CTOS IDGuard berjaya selamatkan kes penipuan RM21.1 juta
Oleh KOSMO!

17 Ogos 2020, 9:33 pm
KUALA LUMPUR – CTOS IDGuard, biro pencegahan penipuan pertama di Asia Tenggara, berjaya menyaring 450,000 permohonan pinjaman yang dihantar oleh pelanggan kepada tujuh buah bank dalam tempoh lima bulan.
Menurut Ketua Pegawai Eksekutif Kumpulan CTOS, Dennis Martin melalui projek perintis CTOD IDGuard itu, pihaknya berjaya mengenal pasti sebanyak 24,396 permohonan berpotensi yang mencurigakan daripada permohonan berkenaan.
“Bank-bank berkenaan telah mengesahkan sekurang-kurangnya 691 permohonan adalah palsu dan kes penipuan ini telah berjaya membolehkan pihak bank menyelamatkan RM21.1 juta,” katanya dalam kenyataan yang dikeluarkan di sini semalam.
CTOS IDGuard adalah platform kolaboratif antara CTOS Data Systems Sdn. Bhd. dengan pakar teknologi global dalam pengurusan penipuan, penentusahan identiti dan perisikan data lokasi, GBG.
Sistem berkenaan yang menjadi projek perintis buat dua syarikat berkenaan akan mengeluarkan peringatan automatik dalam masa nyata mengenai permohonan pinjaman yang mencurigakan.
Tambah Martin, projek perintis berkenaan membabitkan permohonan peribadi, kad kredit, pembiayaan kereta, gadai janji dan pinjaman perusahaan kecil dan sederhana (PKS).

“Sama ada mengeluarkan peringatan kepada bank tentang penipuan atau mendedahkan permohonan duplikasi yang memberi butiran pendapatan palsu telah menjadi satu ancaman terhadap reputasi, kebolehpercayaan dan kewangan bagi perbankan tempatan, terutama  dalam keadaan ekonomi sukar kini.
“Kos penipuan memberi kesan kepada kos kredit secara langsung, sehubungan itu, usaha mengurangkan penipuan akan menguntungkan semua pihak bukan pada bank semata-mata,” ujarnya.


ASB agih dividen, bonus RM151.9 bilion
Oleh KOSMO!

17 Ogos 2020, 9:11 pm
KUALA LUMPUR – Amanah Saham Bumiputera (ASB) yang diuruskan Amanah Saham Nasional Bhd. (ASNB) telah memberi pulangan dividen dan bonus sebanyak RM151.9 bilion kepada pelabur sejak 30 tahun lalu.
Pengerusi Kumpulan PNB, Tan Sri Dr. Zeti Aziz berkata, sehingga 15 Jun lalu, ASB yang merupakan unit amanah kedua dilancarkan oleh Permodalan Nasional Bhd. (PNB) itu mempunyai lebih daripada 10 juta pemegang unit dengan 169 bilion unit dalam edaran.
Saham amanah tersebut mempunyai ciri-ciri unik yang berharga tetap iaitu RM1 dan hanya memerlukan pelaburan permulaan serendah RM10.
“ASB telah berkembang menjadi tabung unit amanah terbesar negara dengan pelaburan yang meluas dalam pelbagai instrumen kewangan dan syarikat utama negara di Malaysia pada hari ini,” katanya.
Beliau berkata demikian dalam kenyataan yang dikeluarkan di sini semalam bersempena sambutan ulang tahun ASB yang ke-30 bertemakan Aspirasi Anda, Amanah Kami.
Selain itu, Presiden dan Ketua Eksekutif Kumpulan PNB,  Ahmad Zulqarnain Onn menjelaskan, sepanjang tiga dekad lalu, pelbagai pembaharuan telah diperkenalkan demi kemudahan pelabur.

“Dahulunya, pegawai kami perlu turun padang ke kampung dan desa untuk memperkenalkan ASB dan merekod urus niaga pelabur dalam buku pelaburan secara manual.
“Tetapi kini, kemudahan pelaburan ASB telah melalui evolusi yang bermula dari rangkaian ejen dan pejabat pos, kemudian ditingkatkan pula menerusi perbankan internet dan terkini melalui portal dan aplikasi myASNB.”
“Pelabur juga kini boleh menamakan penerima untuk pelaburan mereka dalam ASB menerusi Hibah Amanah dan Pengisytiharan Amanah.
“Kami berharap dengan kemudahan ini, lebih ramai lagi pelabur bumiputera akan memilih ASB sebagai produk pelaburan pilihan mereka,” terangnya.


Fizlee berjaya komersialkan menu goreng pisang
Oleh KOSMO!

17 Ogos 2020, 9:25 pm
SHAH ALAM: Masalah pendengaran pada telinga kiri bukan faktor penghalang bagi seorang wanita untuk terus bangkit berjuang demi kelangsungan hidup diri dan keluarganya.
Pengasas syarikat, Nur Maryam Global Sdn. Bhd., Fizlee Hafiz berkata, kekurangan pada dirinya tidak membantutkan idea untuk merancang perniagaan secara kecil-kecilan dengan berniaga menjual goreng pisang.
Bermodalkan hanya dengan RM30, pemegang Ijazah Psikologi UCSI University itu menggunakan perkarangan di hadapan rumahnya untuk menjual goreng pisang keju dan coklat pada tahun 2013 bertujuan untuk menambah pendapatan bulanan.
“Biarpun hanya memperoleh keuntungan kecil, saya gembira kerana usaha yang terbantut kerana masalah kesihatan telah dapat dijana semula.
“Bermula daripada tarikh keramat tersebut, perniagaan saya berjaya dikembangkan dengan nama KAKP atau Kak Pisang,” katanya kepada Kosmo! ketika ditemui di premis perniagaannya di Setia Alam di sini baru-baru ini.

Fizlee, 35, yang berasal dari Subang Jaya itu kini berbangga apabila jenama komersialnya, KAKP: The Original Pisang Cheese sudah mula berkembang di sekitar Lembah Klang dan Melaka.

Produk pisang goreng pelbagai perisa itu telah dijual di sembilan premis cawangan termasuk pembukaan outlet komersial pertama syarikat tersebut di Setia Alam di sini, baru-baru ini.
Di sebalik kejayaan ibu beranak satu itu, Fizlee menjelaskan, beliau mula menceburi bidang makanan dan minuman pada tahun 2012 dengan memperkenalkan hidangan pencuci mulut di chalet miliknya yang diusahakan di Sabah.
“Ketika itu saya diserang demam panas dan memberi masalah kepada  gegendang telinga sehingga menyebabkan saya dirawat selama enam bulan di sebuah hospital swasta,” jelas beliau.
Mengulas mengenai kesan pandemik Covid-19, Fizlee mengakui berdepan cabaran sukar dalam keadaan ekonomi sukar kini.
“Antaranya melibatkan faktor kos sewa dan bahan mentah selain kesukaran mencari pekerja yang serius menceburi perniagaan ini.
“Hasrat utama saya mahu memartabatkan lagi pisang goreng tempatan ke peringkat lebih tinggi sekali gus membantu usahawan muda lain yang berminat untuk berniaga,” katanya.

Bagaimanapun, Fizlee sentiasa memanjat syukur kerana sentiasa mendapat sokongan khususnya daripada bersyukur kerana dibantu pelbagai pihak terutama Perbadanan Nasional Bhd. (PNS) untuk terus melangkah ke depan dalam arena perniagaan.
“Berbekalkan sokongan PNS, saya merancang untuk membuka tiga lagi outlet komersial tahun ini dan nilai sasaran jualan keseluruhan berjumlah RM1 juta.
“Selain jualan sehingga RM2 juta menerusi pembukaan sembilan lagi outlet tahun depan, saya bercadang menjadikannya sebagai produk seju beku untuk dipasarkan ke luar negara,”  katanya.
Produk KAKP boleh didapati di sekitar Shah Alam, Selayang, Wangsa Maju, Bangi, Kelana Jaya, Putrajaya, Ampang dan Hentian R&R Ayer Keroh, Melaka.
Selain keju dan coklat, pisang goreng yang dijual antaranya berperisa salted caramel, matcha, oren dan sambal kicap.


Pakai topeng sebelum samun
Oleh KOSMO!

17 Ogos 2020, 8:56 pm
Oleh KHAIRUL MOHD. ALI
JOHOR BAHRU -Tiga penyamun remaja bersenjatakan parang dan bertopengkan ‘joker’ diberkas polis hanya dalam tempoh tiga jam selepas mereka menyamun sebuah kedai serbaneka di Taman Ungku Tun Aminah, di sini hari ini.
Timbalan Ketua Polis Daerah Johor Bahru Utara, Superintendan Fariz Ammar Abdullah berkata, pihaknya menerima maklumat berhubung kejadian itu sebelum unit peronda digerakkan.
Katanya, tindakan pantas polis berjaya mengesan kenderaan dinaiki suspek kira-kira lima kilometer dari lokasi kejadian.
“Susulan itu polis berjaya menahan tiga suspek berusia antara 15 hingga 19 tahun, manakala seorang lagi suspek masih dikesan.
“Ekoran tangkapan itu, polis turut merampas dua bilah parang panjang, sebilah pedang samurai, sebilah pisau, dua topeng joker dan nombor plat kenderaan bukan asal kenderaan dinaiki mereka,” katanya dalam satu kenyataan, di sini hari ini.

Tambah beliau, dalam kejadian samun berkenaan, tiada mangsa cedera ketika empat suspek terlibat melarikan 10 kotak rokok pelbagai jenama dan dua kotak Kyo Charcoal Filter.
“Hasil ujian air kencing yang dibuat mendapati ketiga-tiga suspek negatif penggunaan bahan terlarang,” ujarnya.
Kes disiasat mengikut Seksyen 395/397 Kanun Keseksaan kerana melakukan samun berkawan tanpa senjata api. – K! ONLINE


Penyediaan Belanjawan 2021 lebih mencabar
Oleh MUHAMMAD IKHWAN IDERIS

17 Ogos 2020, 9:29 pm
KUALA LUMPUR – Prestasi Keluaran Dalam Negara Kasar (KDNK) yang menguncup 17.1 peratus pada suku kedua tahun ini disifatkan sebagai di luar jangkaan dan diramalkan banyak mempengaruhi agenda pemulihan ekonomi negara, termasuk Belanjawan 2021 yang bakal dibentangkan pada November.
Pensyarah Kanan Putra Business School, Prof. Madya Dr. Ahmed Razman Abdul Latiff berkata, jangkaan penurunan pendapatan kerajaan dengan prestasi KDNK bagi tahun 2020 diunjurkan negatif, selain paras harga minyak global yang rendah menjadikan penyediaan belanjawan kali ini amat mencabar.
Menurut beliau, fokus seharusnya diberikan kepada dua bahagian utama iaitu memastikan pendapatan kerajaan meningkat dan menjimatkan perbelanjaan.
“Untuk memperkenalkan semula cukai barangan dan perkhidmatan (GST) mungkin sukar dalam suasana politik sekarang, tambahan pula pencukaian ini berdasarkan kepada perbelanjaan awam dan orang ramai mungkin kurang berbelanja dalam keadaan sekarang.
“Jadi kerajaan perlu melihat kepada pendapatan pencukaian baharu, misalnya pengenalan cukai digital dengan ekonomi digital kini dianggarkan menyumbang sekitar 20 peratus daripada KDNK negara.
“Selain itu, kerajaan boleh mengambil kesempatan daripada kenaikan harga komoditi tertentu, misalnya kelapa sawit,” katanya ketika dihubungi Kosmo! di sini semalam.
Menurut Razman, usaha penjimatan pula adalah proses berterusan, misalnya melibatkan agenda menghapuskan rasuah dan ketirisan dengan Laporan Ketua Audit Negara Julai lalu masih menunjukkan banyak pembaziran berlaku.
“Tempoh sekarang adalah amat penting bagi menentukan pemulihan dan hala tuju ekonomi negara dengan pembentangan Rancangan Malaysia Ke-12 dijadualkan pada Januari tahun depan,” katanya.
Sementara itu, Ketua Ekonomi Bank Islam Malaysia Bhd., Dr. Mohd. Afzanizam Abdul Rashid berkata, dalam suasana kini, peranan kerajaan dijangka  lebih dominan bagi menyokong pertumbuhan ekonomi secara keseluruhan.
Jelasnya, defisit fiskal perlu dinaikkan bagi meningkatkan perbelanjaan kerajaan dan pelan menaikkan siling hutang daripada 55 peratus kepada 60 peratus berbanding KDNK bakal memberi fleksibiliti untuk menerbitkan hutang di pasaran bon bagi tujuan pembiayaan perbelanjaan.
“Perlu ada strategi jangka sederhana dan panjang untuk memperbaiki kedudukan kewangan kerajaan setelah negara mencapai pemulihan ekonomi sepenuhnya yang mungkin dapat dicapai sekitar tahun 2022.
“Selain itu, perlu ada komunikasi yang jelas kepada rakyat, peniaga dan pelabur tentang rancangan untuk mengukuhkan kewangan kerajaan supaya tidak timbul salah faham.
“Usaha untuk memperkukuhkan kedudukan kewangan sememangnya kurang, namun ia perlu dilakukan apabila ekonomi sudah pulih nanti,” katanya.


SIC MiniGP lakar kejayaan pertama
Oleh MUHAMMAD HELMEE RAMLI

17 Ogos 2020, 9:38 pm
Kejohanan Litar Antarabangsa Sepang (SIC) MiniGP pusingan pertama yang berlangsung di Litar Kart Antarabangsa Sepang (SIKC) kelmarin dianggap berjaya bagi misi mencungkil bakat cilik dalam sukan permotoran.
Ketua Pegawai Eksekutif (CEO) SIC, Azhan Shafriman Hanif menyuarakan kegembiraannya atas penganjuran kejohanan tersebut yang memberi fokus kepada pembangunan akar umbi.
Katanya, lebih ramai bakat cilik bakal dicungkil daripada kejohanan itu, lebih-lebih lagi dibimbing bekas pelumba Moto2 negara, Zulfahmi Khairuddin.
“Alhamdulillah, semuanya berjalan lancar. Kita dapat melihat bakat-bakat pelumba cilik ini menerusi SIC MiniGP pusingan pertama dan berharap lebih ramai bakat dilahirkan.
“Kami bersyukur kerana Zulfahmi ada di sini bagi membimbing serta berkongsi pengalaman beliau dengan bakat-bakat cilik ini. Kami bersama ZK Racing akan terus memantau perkembangan mereka pada pusingan seterusnya,” katanya dalam satu kenyataan semalam.
Pada masa sama, beliau berharap mana-mana badan korporat yang berminat untuk memberi sokongan terhadap program berkenaan agar menghubungi pihaknya selepas ini.

“Bagi badan-badan korporat yang berhasrat menyokong program akar umbi ini, saya alu-alukan mereka untuk hubungi kami bagi bersama-sama menjayakannya,” ujarnya.
Sementara itu, Qabil Irfan Azlan, 8, dinobatkan sebagai juara keseluruhan bagi kategori 110cc manakala Hakim Danish Ramli, 13, muncul juara bagi kelas 160cc.
Pusingan kedua dijadualkan berlangsung pada 6 September depan, manakala tiga pusingan lagi akan dilangsungkan pada 25 Oktober, 15 November serta 6 Disember di venue sama. – K! ONLINE


Setiausaha PAFA bertukar
Oleh KOSMO!

17 Ogos 2020, 10:06 pm
Oleh AZIZAN HASHIM
IPOH – Gembar-gembur mengenai perletakan jawatan Setiausaha Kehormat Persatuan Bola Sepak Perak (PAFA), Mohd. Azlin Mohd Nadzri akhirnya menjadi kenyataan.
Ini berikutan langkah PAFA memperkenalkan orang baharu untuk menjawat jawatan itu semalam sekaligus menamatkan khabar angin yang bertiup kencang semasa kongres tahunan ke-62 persatuan itu pada 4 Ogos lalu.
Orang baharu yang dilantik itu ialah bekas penolong Setiausaha PKNP FC, Mohamed Helmi Mohamed.
Timbalan Presiden PAFA, Datuk Adly Shah Ahmad Tah ketika dihubungi mengesahkan mengenai peletakan jawatan Mohd Azlin itu.
“Tidak ada apa-apa masalah antara kami. Ini norma biasa ke arah penstrukturan pentadbiran PAFA,” katanya.

Adly berkata perubahan itu tidak menjejas usaha ke arah penswastaan Perak FA kepada FC.
“Sedikit sahaja lagi proses tersebut akan lengkap dan kemasukan Helmi akan melancarkan lagi proses kerana dia pernah berkhidmat dengan PKNP FC,” katanya.
Sementara itu, Azlin ketika dihubungi mengesahkan langkahnya meletak jawatan kerana ingin menumpukan perhatian kepada perniagaannya.
“Saya sudah menyatakan hasrat untuk berhenti beberapa kali kerana ingin memberi perhatian kepada perniagaan.
“Alhamdulillah akhirnya hasrat saya itu diperkenankan oleh Presiden PAFA, Datuk Seri Ahmad Faizal merangkap Menteri Besar Perak,” ujarnya.  – K! ONLINE


HKL nafi dakwaan mesej tular dikeluarkan pegawai perubatannya
17 Ogos 2020, 8:00 pm
KUALA LUMPUR – Hospital Kuala Lumpur (HKL) menafikan dakwaan seorang pegawai perubatannya mengeluarkan kenyataan menyentuh polisi dan isu gerak kerja Kementerian Kesihatan (KKM) dalam menangani pandemik Covid-19.
Pengarah HKL, Datuk Dr. Heric Corray berkata, pegawai terbabit sudah dikenal pasti oleh pihak hospital dan meminta penjelasannya berhubung isu yang tular sejak Mac lalu.
“Hasil siasatan mendapati, nama dan jawatan pegawai tersebut digunakan tanpa pengetahuannya.
“Dia juga memberitahu, segala info dan isu-isu yang terkandung di dalam mesej tersebut adalah palsu dan tidak dikeluarkan olehnya,” katanya dalam satu kenyataan di sini hari ini.
Mengulas lanjut, Dr. Heric memberitahu, pegawai tersebut sudah membuat laporan polis berhubung isu yang tular tersebut.
Dalam pada itu, beliau menyeru orang ramai agar tidak menyebarkan berita yang tidak sahih.

“Semua lapisan masyarakat perlu peka agar tidak menyebarkan sebarang informasi palsu yang boleh menimbulkan keresahan dan kebimbangan.
“Sebarang informasi berkenaan Covid-19, sila rujuk kepada sumber rasmi KKM di www.moh.gov.my,” ujarnya. – K! ONLINE


TLDM pandang serius isu kebocoran maklumat
Oleh EDDY AQMAL MOHAMED HAMIDI

17 Ogos 2020, 8:45 pm
KUALA LUMPUR – Tentera Laut Diraja Malaysia (TLDM) memandang serius isu kebocoran maklumat di ‘Dark Web’ seperti yang dilaporkan oleh The Straits Times Singapura dalam aktikel bertajuk “Malaysian navy papers put up on Dark Web” hari ini.
TLDM dalam satu kenyataan berkata, pihaknya telah mengambil maklum berkenaan dokumen-dokumen yang didakwa berlaku ketirisan di laman Dark Web itu dan mendakwa dokumen-dokumen yang dimaksudkan itu sudah lapuk.
“Setelah dikenalpasti, dokumen-dokumen yang dimaksudkan itu adalah ‘obsolete’ (lapuk) dan tidak melibatkan dokumen berdarjah yang boleh menjejaskan kesiagaan dan operasi TLDM.
“Walaubagaimanapun, TLDM tetap menyiasat punca dan sumber ketirisan maklumat tersebut berlaku,” katanya.
Tambah kenyataan itu, sistem teknologi maklumat dan komunikasi (ICT) TLDM dalam keadaan utuh di bawah pemantauan Pusat Operasi Pertahanan Siber (CDOC), Markas Angkatan Tentera Malaysia (MATM).
“TLDM memandang serius perkara ini dan tidak akan berkompromi dengan mana-mana pihak terlibat,” tegas kenyataan itu. – K! ONLINE


Nana Sheme atasi kebimbangan
Oleh ARINA CHE AZLAN

17 Ogos 2020, 7:16 pm
ENAM tahun lalu, lagu Hantu Atau Buaya nyanyian Nana Sheme pernah mencipta fenomena tersendiri dalam industri muzik tempatan.
Ketika itu, Nana atau nama sebenarnya Nur Nabilah Hashimi baru berumur 18 tahun dan masih mentah untuk menghadam populariti yang diterima.
Sempat menghasilkan sebuah lagi single iaitu Boleh Blah pada 2015, Nana kemudiannya memilih untuk berehat sebentar daripada dunia muzik.
Bukan merajuk atau mengalah, namun tumpuan wanita berusia 25 tahun itu beralih terhadap pengajiannya di Univerisiti Teknologi Mara (UiTM) Shah Alam dalam jurusan Pengurusan Pembinaan.
“Keputusan untuk meninggalkan sementara industri ketika nama sedang popular bukan satu tindakan yang mudah tetapi harus dilakukan.
“Saya tidak mahu hilang fokus dalam pelajaran akibat sibuk menyanyi. Jadi, saya terpaksa pilih salah satu,” katanya usai diumumkan sebagai salah seorang peserta Big Stage 2020 di Nicsman By Lewre, The Starling Mall, baru-baru ini.

KEPUTUSAN berehat daripada dunia nyanyian ialah sebahagian daripada janji Nana kepada ibunya yang meninggal dunia pada 2010 untuk meletakkan pelajaran sebagai perkara nombor satu dalam hidup. – FARIZ RUSADIO

Peluang kedua
Setelah berjaya meraih segenggam ijazah dengan Anugerah Cemerlang Khas Kelas Pertama dalam pengajiannya, Nana kembali aktif ke pentas nyanyian.
Bermula dengan single Ragu-Ragu yang dilancarkan awal Jun lalu, kini perjuangan baharu Nana sebagai peserta program realiti popular, Big Stage musim ketiga sedang bermula.
Menganggap Big Stage sebagai platform terbaik untuk kembali menaikkan nama dalam industri muzik, Nana enggan mensia-siakan peluang kedua yang diterimanya.
“Sewaktu pertama kali diperkenalkan sebagai penyanyi, saya tidak mempunyai masa yang cukup untuk menghargai peminat yang menyokong lagu-lagu saya pada ketika itu.
“Kini, saya sudah boleh memberi sepenuh tumpuan terhadap karier nyanyian. Jadi, saya ingin menebus semula waktu lalu. Saya mahu lebih dekat dengan peminat dan memberikan yang terbaik buat mereka,” ujarnya bersungguh-sungguh.
Sudah bersedia berdepan dengan sebarang bentuk kecaman, Nana berkata, semua itu adalah sebahagian daripada cabaran yang perlu ditempuh apabila bergelar penyanyi zaman sekarang.
“Kewujudan media sosial memang banyak mengubah arus industri hiburan dan situasi ini berlaku di mana-mana sahaja di dunia ini. Mahu atau tidak, saya perlu terima hakikat,” tuturnya.
Gangguan bukan gimik
Selain mahu menggunakan peluang kedua sebaik mungkin, anak kelahiran Bumi Kenyalang itu juga melihat penyertaannya dalam Big Stage mampu membantunya menyembuhkan diri daripada masalah gangguan kebimbangan (anxiety disorder) yang dialaminya sejak remaja.
Masalah tersebut timbul sebelum dia bergelar artis, namun menjadi semakin teruk ketika namanya berada di puncak sekitar tahun 2014.
Apabila dia mengambil keputusan untuk berehat sebentar daripada nyanyian, sekali gus Nana beroleh peluang mencari solusi mengatasi masalah berkenaan.
“Saya sering berjumpa pakar psikiatri sewaktu kecil tetapi sekarang keadaan sudah jauh lebih baik. Namun, ada masanya saya perlukan bantuan ubat yang dibekalkan doktor.
“Gangguan kebimbangan saya tiada kaitan dengan industri tetapi lebih kepada diri sendiri. Kadang-kadang saya berdepan panik dan didatangi rasa tidak boleh bernafas sewaktu bersendirian atau ketika tidur,” jelasnya terperinci.
MESKIPUN sudah agak lama menyepi, Nana bersyukur kerana masih ada peminat yang mengikuti perkembangannya dan terus memberi sokongan apabila dia menyertai Big Stage musim ketiga.
Tambah Nana, pentas Big Stage boleh membantu dirinya membina keyakinan diri dan secara tidak langsung mengurangkan gangguan kebimbangan yang dihadapi.
Menolak kenyataan sekadar membuat gimik dengan pendedahan penyakitnya, Nana bertegas, keterbukaan dirinya bercakap tentang masalah yang dihidapi ada asas yang kukuh. Dia berharap dapat membantu sesiapa yang berdepan masalah sama.
“Dahulu saya malu untuk bercakap tentang perkara ini kerana pada ketika itu, saya sendiri belum pulih.
“Saya tiada niat untuk membuat gimik. Penyakit yang saya alami ini serius dan bukan boleh dijadikan bahan gurauan,” tegasnya mengakhiri perbualan.


Padah tampar pengawal keselamatan
Oleh EDDY AQMAL MOHAMED HAMIDI

17 Ogos 2020, 7:06 pm
KAJANG – Polis menahan seorang lelaki kerana mencederakan seorang pengawal keselamatan termasuk melakukan ugutan terhadap mangsa serta majikannya dalam satu kejadian di sebuah kawasan perumahan di Batu 9, Cheras, semalam.
Ketua Polis Daerah Kajang Asisten Komisioner Mohd. Zaid Hassan berkata, pihaknya menerima laporan polis daripada mangsa yang mendakwa telah ditampar oleh suspek susulan satu pertengkaran melibatkan kesalahan parkir.
“Kejadian berlaku kira-kira pukul 1.30 petang sewaktu mangsa sedang mengunci tayar kereta suspek selepas ia diletakkan di kawasan yang tidak dibenarkan.
“Suspek kemudiannya datang menghampiri mangsa dan terus memaki hamun dengan kata-kata kesat termasuk menampar muka pengawal keselamatan itu,” katanya dalam satu kenyataan di sini hari ini.
Menurut Mohd. Zaid, suspek turut mengugut mahu mencederakan mangsa termasuk majikannya yang turut berada di lokasi kerana tidak berpuas hati dengan tindakan mangsa mengunci tayar kereta miliknya.
“Susulan laporan yang diterima, sepasukan anggota dari Bahagian Siasatan Jenayah Ibu Pejabat Polis Daerah Kajang telah melakukan tangkapan ke atas suspek berusia 40-an yang bekerja sebagai kontraktor kira-kira pukul 1.30 pagi keesokannya.

“Suspek kini ditahan reman sehingga Rabu bagi membantu siasatan dan kes disiasat di bawah Seksyen 323/506 Kanun Keseksaan,” tegas beliau.
Tambah Mohd. Zaid, orang ramai yang mempunyai sebarang maklumat berkaitan kejadian boleh menghubungi Pegawai Penyiasat, Inspektor Muhammad Azrul Nizam Zainal Abidin di talian 016-9985730. – K! ONLINE


Pelita Lusoh jual produk jaga kulit
Oleh KOSMO!

17 Ogos 2020, 7:29 pm
JIKA kebanyakan selebriti masa kini lebih cenderung menjadi duta atau jurucakap, namun bagi memantapkan lagi kehidupan dan kerjaya, tiga sahabat yang bersanding atasa nama Pelita Lusoh memilih untuk menjadi rakan kongsi mengeluarkan produk khusus penjagaan kulit.
Melangkah setapak lagi dalam perkembangan kerjaya muzik, Pelita Lusoh yang dianggotai Alan, Aweera dan Hanif kini muncul menjadi rakan kongsi bagi produk Ali Zahraa ‘Madeena’.
“Hampir setahun bersama bekerja keras maka terlahirlah produk muslim unggul Ali Zahraa Madeena.
“Ini merupakan sesuatu yang baru bagi kami,” ujar Hanif Khan Mohammed Khan selaku Pengarah Urusan Asia Empire Records dan Pelita Lusoh Production, merangkap pemain dram Pelita Lusoh usai pelancaran produk tersebut baru-baru ini.
Antara rakan selebriti yang hadir pada memberi sokongan termasuklah, Kuza, Sheila Mambo, Aina Abdul, Izreen Azminda, Datin Seri Noniswara, Badrul Muhayat dan Nasir Search.
MAJLIS pelancaran produk Ali Zahra ‘Madeena’ bersama kumpulan Pelita Lusoh turut disusuli dengan introduksi single baharu mereka berjudul Kembara Nabawi.

Mewakili Pelita Lusoh sendiri, Hanif berkata, usaha tersebut sesuatu yang sangat baharu bagi mereka apabila berani memasuki dunia penjagaan kulit.

Tambah Hanif juga idea asal kerjasama untuk produk penjagaan kulit tersebut telah dicetuskan oleh vokalis Pelita Lusoh, Aweera sewaktu Perintah Kawalan Pergerakan mula dilaksanakan pada Mac lalu gara-gara mempunyai masalah kulit wajah.
Berhasrat untuk memiliki kulit muka yang bersih, Aweera kemudian mendapatkan khidmat nasihat Doktor Hanafiah sari sebuah klinik pakar.
Dari situlah lahirnya produk khusus penjagaan kulit meliputi rangkaian produk seperti Milk Glow Soap Collagen, Bergamot Natural Soap, Serum dan Serum Terapi Kulit.
Diperbuat daripada bahan semula jadi mengandungi vitamin C dan E khususnya bagi penjagaan muka, produk-produk buatan Ali Zahraa ‘Madeena’ dijamin tanpa bahan kimia yang boleh merosakkan kulit.
Sebelum ini, Pelita Lusoh Productions dan rakan niaga mereka, Asia Empire Records telah beroperasi selama dua tahun menguruskan studio rakaman, pengurusan artis dan produksi muzik video.
Selain mengembangkan perniagaan, mereka juga sedang dalam perancangan untuk menghasilkan sebuah filem dan drama bersiri.
Seiring pelancaran Ali Zahraa Medeena, sebuah lagu gubahan sepenuhnya Pelita Lusoh berjudul Kembara Nabawi turut dilancarkan.
Ditulis oleh FJ Muzik, lagu yang bercerita tentang perjuangan dan kehidupan Rasullullah SAW tersebut menjalani rakaman dan adunan muzik di studio Asia Empire Records. Proses rakaman turut dibantu Daus daripada Drama dan Rudy Nastia.
Klip muzik lagu Kembara Nabawi juga telah dilancarkan 29 Julai 2020 menerusi saluran YouTube rasmi Asia Empire Records.


APMM pandang serius tindakan melampau nelayan warga asing
Oleh EDDY AQMAL MOHAMED HAMIDI

17 Ogos 2020, 7:02 pm
KUALA LUMPUR – Maritim Malaysia (APMM) memandang serius akan tindakan ganas dan melampau nelayan-nelayan Vietnam yang boleh memudaratkan nyawa penguatkuasa dan harta kerajaan Malaysia.
Ketua Pengarahnya, Laksamana Maritim, Datuk Mohd. Zubil Mat Som berkata, pihaknya mempunyai kuasa penuh untuk menyiasat mana-mana kesalahan di bawah mana-mana Undang-Undang Persekutuan yang terpakai di Zon Maritim Malaysia berdasarkan Seksyen 7(3) Akta APMM 2004 (Akta 633).
“Kertas siasatan akan di buka di bawah Seksyen 307 Kanun Keseksaan kerana cubaan membunuh kepada penguat kuasa dan Seksyen 186 Kanun Keseksaan kerana menghalang tugas penjawat awam.
“Tindakan pencerobohan bot nelayan asing pula akan disiasat di bawah Seksyen 15(1)(a) Akta Perikanan 1985 serta Seksyen 6(1)(c), Akta Imigresen 1959/1963,” katanya dalam satu kenyataan di sini hari ini.
Terdahulu, seorang nelayan warga Vietnam maut selepas terkena tembakan yang dilepaskan oleh kru bot Maritim Malaysia sewaktu proses tangkapan sedang dilakukan kira-kira 81 batu nautika atau 150 kilometer dari Muara Tok Bali semalam.
Jelas Mohd. Zubil, kejadian berlaku di dalam Zon Maritim Malaysia dan tembakan yang dilepaskan adalah dalam usaha mempertahankan diri, nyawa serta aset kerajaan Malaysia.

“Dalam kejadian ini, anggota penguatkuasa APMM terlebih dahulu telah mematuhi ‘Rules Of Engagement’ penggunaan senjata api dengan melepaskan tembakan amaran tetapi tidak diendahkan oleh kru bot nelayan Vietnam terlibat.
“Mereka seterusnya menyerang dengan membaling molotov cocktail dan senjata keras seperti batang besi, bongkah kayu besar dan spanar ke atas bot Penyelamat 7 yang boleh mengancam nyawa penguat kuasa dan harta kerajaan,” jelas beliau.
Menurut Mohd. Zubil, siasatan telus akan dilakukan sewajarnya ke atas kejadian ini dan APMM akan terus melaksanakan penguatkuasaan undang-undang serta prosedur operasi standard (SOP) sedia ada bagi mengawal perairan negara daripada dicerobohi nelayan asing. -K! ONLINE


Nelayan Vietnam agresif, APMM terpaksa lepas tembakan
Oleh KOSMO!

17 Ogos 2020, 5:53 pm
Oleh YATIMIN ABDULLAH
PASIR PUTEH – Maritim Malaysia (APMM) Kelantan terpaksa melepaskan tembakan amaran sehingga menyebabkan seorang nelayan warganegara Vietnam maut selepas dua buah bot dinaiki 19 mereka bertindak agresif.
Pengarah APMM Kelantan, Kapten Maritim Muhd. Nur Syam Asmawie Yaacob berkata, tindakan melepaskan tembakan itu merupakan langkah mempertahankan keselamatan anggota APMM dan aset kerajaan.
Dalam kejadian pada pukul 11.30 malam itu, nelayan warganegaraVietnam itu bertindak melemparkan bom diesel, petrol selain cuba merempuh Bot Penyelamat 7 milik APMM di 81 batu nautika dari muara Tok Bali di sini kelmarin ketika cuba mengelak daripada diperiksa kerana menceroboh perairan negara.
“Pemeriksaan terhadap bot pertama mendapati seramai 16 awak-awak termasuk tekong berada diatas bot berkenaan manakala bot kedua mempunyai tiga awak-awak termasuk tekong.
“Pemeriksaan lanjut mendapati kedua-dua bot tidak memiliki permit menangkap ikan mengikut Akta Perikanan 1985,” ujarnya.

Beliau berkata, ia merupakan kejadian pertama yang perlu dihadapi anggota APMM Kelantan berdepan serangan tersebut.
Tambahnya, keseluruhan rampasan termasuk bot, hasil tangkapan dan diesel dianggar bernilai RM2 juta.
Sementara itu, Ketua Polis Kelantan, Deputi Komiosioner Shafien Mamat dalam satu kenyataan mengesahkan kejadian tersebut.
Menurut Shafien, polis kontinjen Kelantan masih belum menerima laporan secara rasmi daripada APMM mengenai kejadian tersebut.
Katanya, bagaimanapun, kes tersebut akan disiasat sepenuhnya oleh pihak APMM. – K! ONLINE


Banjir kilat selepas setengah jam hujan lebat
Oleh KOSMO!

17 Ogos 2020, 6:04 pm
Oleh NOR AINNA HAMZAH
REMBAU – Seorang penternak menarik nafas lega apabila sempat memindahkan 20 daripada 40 ekor lembu yang diternaknya dalam kejadian banjir kilat di Kampung Batu 5 ½, Kendong, dekat sini, pagi tadi.
Mohd Faizal Sulaiman, 27, berkata, ternakan berkenaan merupakan usaha bersama adik-beradiknya dan sudah hampir tiga tahun mereka tidak mengalami masalah banjir kilat.
Bagaimanapun menurutnya, secara tiba-tiba air melimpah dari pelbagai arah selepas setengah jam hujan lebat sehingga menyebabkan kawasan kandang serta dua buah rumah berhampiran dinaiki air banjir.
“Pada pukul 11.00 pagi, saya dan beberapa pekerja memindahkan separuh lembu ke kandang di bahagian belakang yang lebih tinggi. Manakala, separuh lagi tidak dipindahkan dan saya berharap agar banjir kilat ini cepat surut.
“Sekarang ni memang musim hujan dan sistem pengaliran di hadapan rumah dan kandang ternakan ini sudah tidak mampu menampung aliran air baik dari bukit berhampiran atau kawasan penempatan lain,” katanya kepada Kosmo!.

Bagi Abdul Ghani Syeikh Mohamad, 55, pula, dia terkejut apabila mendengar deruan air dan banyak barangan di rumah tidak sempat diselamatkan dari ditenggelami air banjir.
Bahkan menurutnya, lebih mengejutkan lagi, jambatan yang menghubungkan rumah dan kandang ternakan ke jalan utama juga rosak akibat aliran air deras setinggi kira-kira satu meter.
“Kami harap agar pihak berwajib dapat membantu kami membaik pulih kerosakan jambatan ini.
“Walaupun tiga tahun sebelum ini kerap berlaku banjir, kami tidak pernah membuat aduan dan cuba menyelesaikan masalah banjir kilat sendiri,” ujarnya. – K! ONLINE


Suspek pecah kenderaan dicekup polis
Oleh KOSMO!

17 Ogos 2020, 6:24 pm
Oleh ISKANDAR SHAH MOHAMED
KUALA LANGAT – Kelicikan seorang lelaki yang aktif melakukan jenayah pecah kenderaan sejak dua tahun lalu tumpas apabila dicekup polis di hadapan sebuah restoran di Tanjong Sepat di sini, Jumaat lalu.
Penahanan suspek berusia 28 tahun itu dilakukan pukul 4.30 petang dalam Ops Cantas.
Ketua Polis Daerah Kuala Langat, Superintendan Azizan Tukiman berkata, penangkapan suspek susulan laporan polis dilakukan seorang mangsa berusia 31 tahun pada 19 Julai lalu selepas kenderaan pacuan empat roda jenis Toyota Land Cruiser miliknya telah dipecahkan suspek.
Katanya, susulan kejadian tersebut mangsa kerugiaan kira-kira RM12,000.
“Siasatan mendapati suspek mengaku terlibat dalam tiga kes pecah kenderaan di sekitar daerah ini.

“Modus operandi suspek adalah menyasarkan kenderaan yang diletakkan agak jauh daripada lokasi tumpuan umum,” katanya ketika dihubungi di sini hari ini.
Kata beliau, suspek turut bertindak memasuki kawasan kediaman pada tengah malam sebelum memecahkan cermin kereta dan melarikan barangan berharga seperti wang dan radio.
Jelas Azizan, semakan rekod mendapati suspek mempunyai tujuh rekod jenayah lampau dan direman selama empat hari bermula Sabtu lalu bagi membantu siasatan mengikut Seksyen 379 Kanun Keseksaan. -K!ONLINE


Drama sungguh cinta Loca, Tuju
Oleh MOHD. HAIKAL ISA

17 Ogos 2020, 6:45 pm
KUALA LUMPUR – “Kalau orang ingin berubah, saya bukan Tuhan untuk berkata tidak kepada perubahan itu,” demikian kata penyanyi rap wanita, Loca B yang mengesahkan sudah kembali berbaik dengan kekasihnya, Tuju K-Clique.
LOCA mengakui, Tuju ada berjumpa dengan pakar psikiatri untuk menyelamatkan hubungan cinta mereka.
Loca atau nama sebenarnya, Hani Azali, sebelum ini, membuat pengakuan pernah dikasari Tuju sehingga mengalami lebam-lebam anggota badan.
Tidak lama kemudian, dia menarik semula dakwaan terbabit. Perkara tersebut dinyatakan menerusi akaun Instagramnya.
“Kami sudah berbaik semula dan alhamdulillah, pada sepanjang tempoh Perintah Kawalan Pergerakan (PKP), hubungan kami semakin memulih.
“Setiap orang tidak terlepas daripada kesilapan dan saya percaya, setiap orang ada sisi gelap masing-masing. Apa yang kami alami bukan sahaja boleh berlaku dalam perhubungan romantik, ia boleh berlaku pada sesiapa sekali termasuk keluarga dan sebagainya,” katanya kepada Kosmo! Online sebentar tadi.
Loca ditemui pada majlis pelancaran single terbaharu berjudul Gila yang menyaksikan kolaborasinya dengan penyanyi Kaka Azraff dan penyanyi rap Noki. Lagu tersebut merupakan ciptaan bersama Noki, Loca dan Ezra Kong.

Dalam pada itu, Loca turut mendedahkan bahawa dia dan Tuju ada bertemu dengan pakar psikiatri untuk mendapatkan bantuan profesional tentang masalah yang dihadapi, sekali gus menyelamatkan hubungan cinta mereka.
“Dia (Tuju) sudah jumpa pakar psikiatri dan tiada masalah berkaitan penyakit bipolar atau serius menjurus ke arah itu. Satu benda yang saya boleh kongsi, saya dan Tuju banyak kali berbincang tentang arah tujuan hubungan kami dan ada perkara yang tidak nampak di mata orang.
“Tidak kisahlah orang cakap hubungan cinta kami toksik atau apa sekalipun, mereka tidak nampak apa yang saya nampak dalam diri Tuju. Tentang masa depan dan posisinya sebagai bakal suami dan insya-Allah, bapa kepada anak-anak kami suatu hari nanti,” jelas Loca.
Ditanya sama ada dia dan Tuju sudah mempunyai perancangan untuk berganjak ke arah perkahwinan dalam masa terdekat, jawab Loca: Kalau ada apa-apa, saya akan umumkan.”
Terdahulu, pada Mac lalu Loca menerusi Instagramnya berkongsi beberapa foto dan video menunjukkan anggota badannya lebam akibat dikasari teman lelakinya itu.
Ekoran status dan perkongsian Loca yang didakwa mengaibkan namanya dan berbaur fitnah, Tuju kemudian membuat satu laporan polis.
Sebulan kemudian, Loca mendedahkan sudah berpisah dengan teman lelakinya itu. – K! ONLINE


PRN Sabah 26 September
Oleh KOSMO!

17 Ogos 2020, 6:19 pm
Oleh IVAN AMIRUL
KOTA KINABALU – Suruhanjaya Pilihan Raya (SPR) hari ini menetapkan 26 September sebagai tarikh Pilihan Raya Negeri (PRN) Sabah.
Pengumuman berkenaan diumumkan Timbalan Pengerusi Suruhanjaya Pilihan Raya (SPR), Dr Azmi Sharom pada Sidang Media Pilihan Raya Dewan Undangan Negeri Sabah Ke-16 sebentar tadi.
Azmi berkata sehubungan itu SPR menetapkan Hari Penamaan Calon pada 12 September manakala Hari Mengundi Awal pada 22 September depan.
“Tempoh berkempen yang ditetapkan adalah 14 hari bermula selepas pengisytiharan calon-calon bertanding sehingga pukul 11.59 malam pada 25 September.
“Tarikh buka permohonan bagi undi pos dalam dan luar negara adalah 17 Ogos manakala tarikh tutup permohonan ialah 11 September bagi undi pos dalam negara dan 3 September bagi undi pos luar negara,” katanya.

Dalam pada itu, SPR juga sudah melantik 73 Pegawai Pengurus Pilihan Raya selain dibantu 193 Penolong Pegawai Pengurus sepanjang berlangsungnya proses PRN Sabah.
Menurut beliau, pihaknya juga menubuhkan 73 Pasukan Penguat Kuasa Kempen Pilihan Raya (PP-KPR) yang akan dianggotai oleh wakil-wakil daripada pihak Polis Diraja Malaysia (PDRM), Pihak Berkuasa Tempatan (PBT) dan wakil-wakil calon yang bertanding.
“Sebanyak 64 pusat penamaan calon (PPC) dan pusat penjumlahan rasmi undi (PPRU) akan digunakan untuk PRN Sabah.
“Seramai 30,540 orang petugas akan dilantik bagi mengendalikan proses mengundi manakala 741 buah pusat mengundi yang mengandungi 2,540 tempat mengundi (saluran) dan 56 pusat mengundi awal bagi pengundian yang mengandungi 73 tempat mengundi (saluran) awal akan digunakan, ” katanya.
Dalam pada itu, Azmi berkata, daftar pemilih untuk PRN Sabah mengandungi 1,124,598 orang pengundi yang terdiri daripada 1,103,646 orang pengundi biasa, 9,448 orang anggota tentera dan pasangan, 11,423 orang anggota polis dan pasangan polis Pasukan Gerakan Am (PGA) serta 81 orang Pengundi Tidak Hadir (PTH) Luar Negara.
Beliau berkata daftar pemilih terbabit akan mula dijual pada 7 September ini. – K! ONLINE


JPJ kutip RM3.85 juta menerusi diskaun 70 peratus
Oleh KOSMO!

17 Ogos 2020, 6:11 pm
Oleh MOHD. HUSNI MOHD. NOOR
PUTRAJAYA – Jabatan Pengangkutan Jalan (JPJ) berjaya mengutip sebanyak RM3.85 juta hasil pembayaran saman menerusi pelaksanaan pengurangan saman kompaun 70 peratus setakat 15 Ogos lalu.
Ketua Pengarahnya, Datuk Seri Shaharuddin Khalid berkata, hasil pembayaran saman itu diterima daripada seluruh kaunter JPJ, Kaunter Bergerak JPJ Mobile, Portal dan kiosk JPJ membabitkan 51,178 transaksi saman.
Menurutnya, kutipan hasil itu adalah selaras pelaksanaan pengurangan saman yang boleh dikompaun sebanyak 70 peratus yang mula dilaksanakan 1 Ogos lalu.
“JPJ Negeri Selangor adalah yang tertinggi membuat kutipan iaitu sebanyak RM620,157 dengan 8,165 saman berjaya diselesaikan.
“Sehingga kini, jumlah saman yang tertunggak dan masih belum dijelaskan adalah sebanyak 2,404,353 dengan anggaran kutipan selepas pengurangan adalah RM170 juta,” katanya dalam satu kenyataan di sini hari ini.

Katanya, jumlah terkumpul bagi saman yang telah disenarai hitam pula adalah 1,794,700 saman.
Pada masa sama, Shaharuddin mengingatkan orang ramai supaya merebut peluang bagi mendapatkan pengurangan saman kompaun sebanyak 70 peratus dan tidak menunggu saat akhir bagi mengelak sebarang kesulitan yang tidak diingini.
Menurutnya, saman yang yang tidak dibayar akan disenarai hitamkan dan kesannya akan menimbulkan masalah ketika berurusan dengan JPJ seperti pembaharuan lesen memandu, Lesen Kenderaan Motor, proses tukar hak milik serta lain-lain lagi.
“Pengurangan saman kompaun JPJ yang bermula 1 Ogos sehingga 31 Ogos 2020 ini adalah bersempena dengan bulan kebangsaan dan selaras dengan tema hari kebangsaan 2020 iaitu Malaysia Prihatin.
“Pengurangan saman ini juga hanya diberikan bagi kes saman termasuk kesalahan Automated Awareness Safety System (AWAS), tujuh kesalahan utama, OPS Perayaan dan saman lain yang boleh dikompaun,” katanya. -K! ONLINE


Kluster Tawar, Sala catat tujuh dan dua kes baharu
Oleh NOR IDAYU BOSRO

17 Ogos 2020, 5:25 pm
PUTRAJAYA – Dua kluster aktif dari Kedah iaitu Kluster Tawar dan Kluster Sala masing-masing merekodkan tujuh dan dua kes positif Covid-19 hari ini sekali gus menjadikan jumlah kumulatif kes jangkitan Covid-19 di Malaysia sebanyak 9,212.
Ketua Pengarah Kesihatan, Tan Sri Dr. Noor Hisham Abdullah berkata, sembilan kes itu adalah sebahagian daripada 12 kes positif baharu hari ini yang turut melibatkan satu kes penularan tempatan lain dan dua kes import.
“Sebanyak tujuh kes positif di Kluster Tawar dengan empat dikesan di Kedah manakala tiga dikesan di Pulau Pinang selain dua kes di Kluster Sala.
“Satu lagi kes penularan tempatan melibatkan warganegara yang dikesan di Selangor hasil saringan bergejala.
“Dua kes import pula membabitkan bukan warganegara dengan kes adalah dari Syria dan Filipina yang dikesan di Kuala Lumpur,” katanya dalam laporan harian perkembangan Covid-19 di sini hari ini.
Noor Hisham berkata, terdapat lapan kes positif Covid-19 sedang dirawat di Unit Rawatan Rapi dengan dua kes memerlukan bantuan pernafasan.

“Tiada pertambahan kes kematian dilaporkan hari ini sekali gus menjadikan jumlah kumulatif kes kematian Covid-19 di Malaysia kekal sebanyak 125 kes,” katanya. -K! ONLINE


4 anggota polis didakwa rompak guru sekolah swasta
Oleh NUZULSHAM SHAMSUDDIN

17 Ogos 2020, 4:26 pm
KUALA LUMPUR –  Empat anggota polis berpangkat Koperal dan Lans Koperal didakwa di Mahkamah Sesyen di sini sebentar tadi atas pertuduhan melakukan rompak berkumpulan dengan menyebabkan kecederaan terhadap seorang guru lelaki, tahun lalu.
Bagaimanapun kesemua tertuduh iaitu Syazuwan Nik Mamat ,31, Muhammad Bazil Rosly ,31, Mohd. Masruz Rahmat Masuhut ,28, dan Mcallister Nicholl Helbron ,28, masing-masing mengaku tidak bersalah selepas pertuduhan  dibacakan di hadapan Hakim Mahyon Talib.
Mengikut pertuduhan mereka didakwa bersama-sama melakukan rompak berkumpulan dengan menyebabkan kecederaan terhadap seorang guru sekolah swasta, A.S James Anthony ,47, dan merompak wang tunai milik mangsa berjumlah RM8,550 di tempat letak kereta di Pangsapuri Berembang Indah, Wangsa Maju di sini pukul 4 pagi pada 4 Mei 2019.
Berikutan itu kesemua tertuduh didakwa mengikut Seksyen 394 Kanun Keseksaan dan boleh dihukum di bawah Seksyen 34 kanun sama.
Hukuman itu memperuntukkan penjara maksimum 20 tahun dan hendaklah dikenakan denda atau sebatan, jika sabit kesalahan.
Terdahulu, Timbalan Pendakwa Raya Nurliyana Mohd. Jafri tidak menawarkan jaminan kerana kesalahan itu tidak boleh dijamin.

Bagaimanapun, peguam Akmal Jusof yang mewakili semua tertuduh memohon jaminan dibenarkan dengan alasan mereka masih berkhidmat sebagai anggota polis dan menanggung keluarga.
Selepas mendengar permohonan kedua-dua belah pihak, Mahyon membenarkan kesemua tertuduh masing-masing diikat jamin RM15,000 dengan seorang penjamin berserta syarat tambahan dilarang menganggu mangsa dan saksi pendakwaan.
Selain itu syarat lain yang ditetapkan ialah  kesemua tertuduh perlu melaporkan diri di balai polis berdekatan setiap 1 haribulan setiap bulan sehingga kes selesai.
Mahkamah kemudian menetapkan 10 September depan untuk sebutan kes.- K!ONLINE


Kini boleh check-in serentak guna MySejahtera
Oleh NOR IDAYU BOSRO

17 Ogos 2020, 5:39 pm
PUTRAJAYA – Aplikasi MySejahtera kini membolehkan fungsi check-in dilakukan secara serentak oleh pengguna dan tanggungan bertujuan mempercepatkan proses daftar masuk apabila memasuki sesebuah premis.
Ketua Pengarah Kesihatan, Tan Sri Dr. Noor Hisham Abdullah berkata, fungsi itu dibangunkan selaras dengan tujuan kerajaan mewajibkan semua individu yang memasuki mana-mana premis untuk merekodkan kehadiran masing-masing.
Beliau berkata, fungsi tersebut boleh digunakan oleh semua pengguna aplikasi MySejahtera untuk mendaftar masuk di semua premis yang berdaftar dengan aplikasi MySejahtera.
“Fungsi ini boleh digunakan selepas pengguna mengemas kini aplikasi kepada versi ke-24.
“Tiada had yang ditetapkan bagi bilangan nama yang boleh dimasukkan sebagai tanggungan seseorang individu, jadi anda boleh pilih nama-nama tanggungan untuk dimasukkan dalam aplikasi ini,” katanya dalam satu kenyataan akhbar di sini hari ini.
Berikut adalah langkah-langkah sebelum mula menggunakan fungsi tersebut:

1. Pilih ‘Lain-lain’ di menu utama aplikasi MySejahtera;
2. Seterusnya pilih aktiviti ‘Tambah Tanggungan’
3. Tekan ‘Tambah Tanggungan’ di bahagian bawah sebelah kanan bagi memasukkan butiran ahli keluarga. Pastikan semua maklumat yang dimasukkan adalah betul.
4. Setelah memasukkan butiran ahli keluarga, tekan ‘Simpan’.
5. Atau pilih ‘Tambah Satu Lagi’ sekiranya ingin memasukkan maklumat ahli keluarga seterusnya. – K! ONLINE


Polis Kluang buru enam individu
Oleh KOSMO!

17 Ogos 2020, 5:21 pm
Oleh MOHAMAD FAHD RAHMAT
KLUANG – Ibu Pejabat Polis Daerah (IPD) Kluang memburu enam individu bagi membantu siasatan kes jenayah komersial yang berlaku di daerah ini sejak 2016 hingga Julai lalu.
Ketua Polis Daerah Kluang, Asisten Komisioner Mohd. Abduh Ismail berkata, polis percaya sebahagian daripada individu berkenaan masih tinggal di negeri ini dan ada juga yang dipercayai berada di luar Johor.
Beliau berkata, daripada jumlah itu, lima dikehendaki bagi membantu siasatan mengikut Seksyen 420 Kanun Keseksaan iaitu kes jenayah penipuan manakala seorang dikehendaki bagi Seksyen 406 Kanun Keseksaan iaitu pecah amanah.
“Suspek suspek yang diburu ialah Mohd. Omar Abdullah, 57; Azmi Mohd.Yassin, 49; Mohd. Najmuddin Abu Bakar, 33; Zulaikha Mohamadaril, 31; K. Ganasan, 43, dan S. Chandar,46.
“IPD Kluang akan mengeluarkan senarai nama orang yang dikehendaki dari semasa ke semasa kepada pihak media bagi mengesan, menangkap dan mendakwa mereka yang berkenaan,” katanya ketika dihubungi.

Beliau berkata, bagi orang ramai yang mempunyai maklumat mengenai suspek-suspek berkenaan boleh menyalurkan maklumat ke mana-mana balai polis berhampiran ataupun terus menghubungi pegawai penyiasat kes berkenaan atau hubungi talian 077784222 sambungan 4234.
Beliau berkata, kerjasama orang ramai amat dialu-alukan demi menjaga kedaulatan undang-undang negara dan kesejahteraan masyarakat khususnya di negeri Johor dan Malaysia amnya.-K! ONLINE


Usul kurangkan kompaun tidak pakai pelitup muka dibahas
17 Ogos 2020, 4:37 pm
KUALA LUMPUR – Dewan Rakyat menerima usul mengurangkan kadar kompaun bagi kesalahan tidak memakai pelitup muka di kawasan sesak menerusi pindaan Akta Pencegahan dan Pengawalan Penyakit Berjangkit 1988 (Akta 342).
Usul dibentangkan Dr. Kelvin Yii (PH-Bandar Kuching) mengikut peraturan 18(1) yang dikemukakan kepada Speaker Dewan Rakyat pada Khamis lalu.
“Usul ini adalah perkara tertentu berkaitan pelan kerajaan untuk menguatkuasakan pemakaian pelitup muka sejak 1 Ogos 2020 dan juga kekeliruan yang timbul akibat definisi tempat sesak yang tidak jelas dan penguatkuasaan yang tidak tentu selain hukuman saman yang terlalu berat kepada mereka yang melakukan kesalahan tersebut.
“Oleh itu satu persetujuan harus disegerakan supaya tidak ada lagi dimangsakan dengan hukuman berat di bawah akta ini,” katanya.
Usul diterima selepas memenuhi tiga kriteria utama iaitu bersifat tertentu, membabitkan kepentingan awam dan berkehendakkan ia disegerakan.
Timbalan Speaker Dewan Rakyat, Datuk Abdul Rashid Hasnon berkata usul berkenaan dibahaskan mengikut peraturan mesyuarat 16(6).

“Usul akan dibahaskan pada hari ini pukul 2.30 petang di kamar khas,” katanya. -K! ONLINE


Masih ada peniaga ingkar turun harga pelitup muka
Oleh KOSMO!

17 Ogos 2020, 5:33 pm
Oleh ABDUL RAZAK IDRIS
SHAH ALAM – Kementerian Dalam Negeri dan Hal Ehwal Pengguna (KPDNHEP) Selangor mengesan terdapat segelintir peniaga yang masih gagal menurunkan harga pelitup muka kepada RM1 bermula Sabtu lalu.
Pengarahnya, Muhamad Zikril Azan Abdullah berkata, tindakan tersebut jelas bertentangan dengan arahan dikeluarkan oleh kerajaan dalam meringankan beban pengguna dalam menghadapi pandemik Covid-19.
Katanya, amaran telah diberikan kepada peniaga tersebut termasuk jualan dalam talian supaya mereka mematuhi harga siling pelitup muka tersebut.
“Sepanjang tempoh dua hari bermula 15 Ogos lalu, sebanyak 100 hingga 200 premis telah diperiksa dengan segelintir daripadanya masih gagal menurunkan harga ditetapkan kerajaan.
“Mereka yang berdegil boleh dikenakan denda RM100,000 atau penjara sehingga tiga tahun atau dikompaun RM50,000 bagi individu manakala syarikat didenda maksimum RM500,000 atau kompaun sehingga RM50,000,” katanya.

Beliau berkata demikian kepada pemberita selepas melakukan pemantauan harga siling pelitup muka di Pasaraya Giant, Seksyen 13 di sini hari ini.
Mengulas lanjut, Muhamad Zikril menjelaskan sebanyak tujuh kes telah direkodkan dengan nilai rampasan RM2,238.60 sejak Januari lalu.
“Kita turut mengeluarkan kompaun sejumlah RM30,000 kepada peniaga yang gagal mematuhi penetapan harga pelitup muka tersebut,” katanya. -K!ONLINE


Kemalangan tular – Polis akan bekerjasama dengan MPSJ dan JKR
Oleh EDDY AQMAL MOHAMED HAMIDI

17 Ogos 2020, 5:29 pm
SUBANG JAYA – Polis akan bekerjasama dengan Majlis Perbandaran Subang Jaya (MPSJ) dalam usaha mengurangkan kadar kemalangan di Persiaran Tujuan di sini seperti kejadian yang tular minggu lalu.
Ketua Polis Daerah Subang Jaya, Asisten Komisioner Risikin Satiman berkata, setelah mengadakan perbincangan bersama pihak MPSJ dan Jabatan Kerja Raya (JKR) Daerah Petaling, beberapa langkah pencegahan akan diambil untuk mengurangkan kadar kemalangan di kawasan tersebut.
“Berdasarkan penilaian dan tinjauan pihak JKR serta MPSJ di lokasi, kami dapati struktur juga kondisi jalan raya ini berada pada tahap yang memuaskan dan bukan merupakan penyumbang kepada kejadian kemalangan.
“Siasatan juga mendapati kemalangan di kawasan ini adalah berpunca daripada cara pemanduan serta kelajuan kenderaan ketika melalui kawasan selekoh di sini,” katanya pada satu sidang akhbar di selekoh Persiaran Tujuan di sini hari ini.
Menurut Risikin, pihaknya bersama MPSJ dan JKR akan mengambil inisiatif meletakkan papan tanda amaran, garisan bonggol getah serta televisyen litar tertutup (CCTV) di lokasi tersebut yang dilabelkan sebagai kawasan cenderung kemalangan.
“Beberapa papan tanda peringatan akan diletakkan di kawasan tersebut untuk mengingatkan pemandu tentang had laju dan kawasan berbahaya termasuk meletakkan lampu berkelip keselamatan jalan raya di lokasi,” jelas beliau.

Dalam pada itu, Risikin turut menegaskan bahawa dakwaan segelintir pihak di media sosial tentang perbuatan khianat menuang minyak sehingga mengakibatkan kemalangan di kawasan tersebut adalah tidak benar.
“Berdasarkan laporan polis yang diterima, pada tahun ini sahaja sebanyak 29 kes kemalangan telah berlaku di kawasan ini melibatkan pengguna jalan raya dari Lebuh Raya Persekutuan menghala ke Subang manakala dari arah Subang pula sebanyak 38 kes telah dilaporkan.
“Tiada kematian, hanya kecederaan yang dilaporkan dan berdasarkan laporan, kejadian berpunca daripada kecuaian, memandu melebihi had laju serta cubaan mengelak takungan air selepas hujan,” jelas beliau.
Mengulas lanjut, Risikin berkata, pihaknya masih belum mengenalpasti inidividu yang merakamkan kejadian kemalangan yang menjadi tular minggu lalu itu dan memohon individu berkenaan tampil untuk diambil keterangan. – K! ONLINE


Remaja kena jel selama diperkenan Agong
Oleh NUZULSHAM SHAMSUDDIN

17 Ogos 2020, 4:40 pm
KUALA LUMPUR – Perbuatan kejam seorang remaja berusia 19 tahun yang membunuh 23 penghuni pusat tahfiz Darul Quran Ittifaqiyah di Keramat empat tahun lalu, akhirnya berbalas apabila dia dihukum penjara di Mahkamah Tinggi di sini sebentar tadi.
Hakim Datuk Azman Abdullah memutuskan demikian itu selepas mendapati pihak pembelaan gagal menimbulkan keraguan munasabah terhadap kes itu dan pendakwaan berjaya membuktikan kes tersebut.
Azman menjatuhkan hukuman penjara itu menurut Seksyen 97(1) Akta Kanak-kanak 2001, yang mana hukuman penjara itu selama diperkenan oleh Yang di-Pertuan Agong apabila tertuduh tidak boleh dikenakan hukuman mati memandangkan ketika kejadian dia berusia 16 tahun.
“Selepas mendengar keterangan semua pihak mahkamah mendapati tertuduh dengan sengaja melakukan khianat tersebut dengan niat membunuh, ” kata Azman.

Kejadian kebakaran pusat tahfiz Darul Quran Ittifaqiyah di Keramat empat tahun lalu.

Mengikut pertuduhan, tertuduh yang berusia 16 tahun (ketika kejadian) itu bersama seorang yang tidak dicamkan didakwa atas 23 pertuduhan membunuh 23 penghuni pusat tahfiz itu di Jalan Keramat Hujung, Kampung Datuk Keramat, Wangsa Maju di sini antara pukul 4.15 pagi hingga 6.45 pagi pada 14 September 2017.
Berikutan itu pertuduhan dikemukakan mengikut Seksyen 302 Kanun Keseksaan dibaca bersama Seksyen 34 kanun sama yang memperuntukkan hukuman mati mandatori, jika sabit kesalahan.

Bagaimanapun, tertuduh di bawah umur 18 tahun (ketika kejadian) tidak boleh dikenakan hukuman mati mengikut Seksyen 97(1) Akta Kanak-kanak 2001, namun boleh diganti dengan hukuman penjara selama diperkenan oleh Yang di-Pertuan Agong.
Pada 28 Januari lalu, mahkamah sama telah memerintahkan tertuduh membela diri atas pertuduhan tersebut.
Rakannya yang sebelum itu selaku tertuduh kedua, yang sebelum ini turut didakwa atas pertuduhan sama, telah dilepas dan dibebaskan.
Dalam prosiding itu pendakwaan diwakili Timbalan Pendakwa Raya Julia Ibrahim, manakala peguam bela Haijan Omar mewakili tertuduh.
Dalam kejadian menyayat hati itu, 23 mangsa maut ialah Muhammad Danieal Md. Amin, 14, Ahmad Rijal Mohammad Rodzi, 13, Muhammad Hasrullah Ismaik, 14,  Muhammad Haikal Abdullah, 12, Muhammad Aidil Aqmal Mohd Zamzuri, 10, Muhammaf Fahmie Abdullah, 11, Muhammad Afiq Haqimie Hairulizwan, 11, Muhammad Aiman Ramzanudin, 12 , Azkar Dariemi F. Zaska, 8, Nik Muhammad Ridzuan Nik Azlan, Azkar Abiedi F. Zaska, 11.
Selain itu mangsa lain adalah Umar Al Khatab Helmi, 6, Amiel Asyraaf Abd Rasid, 11, Muhammad Nizammudin Nasrun, 13,  Muhammad Hafiz Iskandar Sulaiman, 11, Muhammad Harris Ikhwan Mohd Sulaiman, 10, Muhammad Taufik Hidayat Norazizan, 16, Ahmad Harith Adam Mohd .Nor Hadi, 12,  Muhammad Hazim Ahmad Nor, 13,  Muhammad Syafik Haikal Abdullah, 13,  Muhammad Zattulah Roslan, 11,  Mohd Yusuf Md, 26 (guru)  dan Mohd. Amrul Nizam Sakarno, 25 (guru). – K!ONLINE


286 individu ditahan ingkar PKPP
Oleh AHMAD SHAHERMAN SHAMSURI

17 Ogos 2020, 4:21 pm
KUALA LUMPUR – Polis Diraja Malaysia (PDRM) menahan 286 individu atas kesalahan ingkar arahan Perintah Kawalan Pergerakan Pemulihan (PKPP) di seluruh negara semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 44 individu telah direman manakala 242 individu pula dikompaun.
Menurut beliau, tindakan tersebut diambil selepas individu berkenaan melakukan kesalahan termasuk gagal menyediakan peralatan/catitan keluar masuk sebanyak 34 kes, tidak memakai pelitup muka 35 kes dan premis beroperasi lebih masa empat kes.
“Turut dikenakan tindakan melibatkan kehadiran orang ramai yang menyukarkan penjarakan sosial iaitu sebanyak 213 kes,” katanya dalam satu kenyataan di sini hari ini.
Mengulas mengenai operasi pematuhan semalam, Ismail Sabri berkata, pihaknya juga telah membuat pemantauan di 4,057 pasar raya, restoran (5,917) serta penjaja 1,355.
“Selain itu, turut diperiksa 1,602 kilang, 363 buah bank dan 955 buah pejabat kerajaan.

“Pemeriksaan turut dijalankan di 1,448 buah terminal pengangkutan darat, 322 terminal pengangkutan air serta 122 terminal pengangkutan udara,”jelasnya.-K! ONLINE


Polis kesan saksi kemalangan maut
Oleh KOSMO!

17 Ogos 2020, 4:34 pm
Oleh NOR AZIHAN MD. GHAZALI
KLANG – Polis sedang mengesan saksi kemalangan membabitkan sebuah motosikal dan lori berhampiran lampu isyarat Jalan Persiaran Hamzah Alang, Meru dekat sini pada Khamis lalu.
Dalam kejadian pukul 6.35 petang itu, penunggang motosikal berusia 21 tahun tersebut maut selepas parah di bahagian kepala.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati kemalangan berlaku apabila penunggang motosikal yang dalam perjalanan ke Kapar dari Meru itu telah gagal berhenti di lampu isyarat sebelum melanggar bahagian hadapan sebuah lori dari arah bertentangan.
Katanya, lori tersebut dikatakan ingin membelok ke Jalan Haji Abdul Manan dari Kapar.
“Mangsa kemudiannya hilang kawalan dan terbabas ke kiri jalan sebelum merempuh konkrit jalan.

“Justeru, mereka yang menyaksikan kejadian itu diminta menghubungi Pegawai Penyiasat Trafik Ibu Pejabat Polis Daerah (IPD) Klang Utara, Inspektor Mohd Fadli Ismail 0172141318 atau mana-mana balai polis berhampiran,” katanya ketika dihubungi di sini hari ini. -K!ONLINE


Industri jualan langsung dijangka cecah RM20 bilion
17 Ogos 2020, 3:22 pm
KUALA LUMPUR- Jumlah jualan tahunan bagi industri jualan langsung dijangka mencecah RM20 bilion tahun ini.
Timbalan Menteri Perdagangan Dalam Negeri Dan Hal Ehwal Pengguna (KPDNHEP), Datuk Rosol Wahid berkata, jumlah jualan industri itu sudah pun mencecah RM16.9 bilion sehingga Julai lalu.
“Satu perkara yang boleh dibanggakan ialah laporan yang kita terima daripada Persatuan Edaran Terus Malaysia (MDDA) menyatakan nilai jualan meningkat 20 hingga 30 peratus semasa Perintah Kawalan Pergerakan lalu,” katanya ketika menjawab soalan daripada Pang Hok Liong (PH-Labis) semasa sesi Dewan Rakyat di bangunan Parlimen pagi tadi.
Hok Liong bertanya mengenai jumlah nilai dijana industri jualan langsung di negara ini dan langkah mengawal industri jualan langsung.
Katanya, industri itu telah mencatatkan RM13.6 bilion nilai jualan pada 2017, meningkat ke RM15.9 bilion pada 2019 dan seterusnya kepada RM17.9 bilion pada tahun 2019.
Ujar Rosol, jualan langsung menjadi salah satu aktiviti ekonomi yang disertai orang ramai untuk menambah pendapatan akibat kehilangan pekerjaan.

Dalam pada itu, beliau berkata, bagi membezakan perniagaan pemasaran jualan langsung (MLM) dengan skim piramid, perniagaan MLM wajib berdaftar dengan Kementerian KPDNHEP dan tertakluk di bawah Akta Jualan Langsung dan Skim Anti Piramid 1993.
“Mereka perlu menyediakan pelan perniagaan syarikat yang tidak menjurus kepada skim piramid.
“Kedua, syarikat tidak mempunyai aduan berkaitan salah laku dan memastikan produk mendapat kelulusan daripada agensi seperti Kementerian Kesihatan, Sirim Bhd., dan Jabatan Kemajuan Islam Malaysia,” jelasnya ketika menjawab soalan tambahan daripada Hok Liong. -K! ONLINE


‘Kalau suruh datang, datang’ – Hakim
Oleh MOHD YUNUS YAKKUB

17 Ogos 2020, 4:18 pm
SHAH ALAM – Seorang buruh warga Bangladesh diberikan teguran selama 10 minit oleh Hakim Mahkamah Sesyen di sini hari ini berikutan melengahkan prosiding pertuduhan memberikan suapan RM5,000 kepada seorang anggota polis berpangkat Sarjan Mejar bagi melepaskan dua rakannya, Mac lalu.
Teguran itu diberikan Hakim, Rozilah Salleh terhadap Md. Nur Islam, 32, yang tidak bertanggungjawab selepas gagal hadir prosiding yang sepatutnya berlangsung pada pukul 10 pagi hari ini.
Tertuduh kemudiannya telah diminta hadir pukul 2 petang selepas dihubungi semula oleh pihak mahkamah.
“Bila suruh datang, datang bukan tanya peguam. Kalau peguam tidak hadir tidak menjadi masalah, prosiding boleh berlangsung kerana yang penting adalah kamu (Md. Nur) selain kita telah melantik jurubahasa asing yang kosnya dibayar kerajaan.
“Kalau tidak datang, waran tangkap boleh dikenakan dan duduklah kamu di dalam lokap sehingga tarikh sebutan akan datang. Peringatan ini juga kepada kamu penjamin yang merupakan isteri tertuduh bahawa wang jaminan boleh dirampas dan diberikan notis tunjuk sebab kerana tidak memastikan tertuduh hadir,” katanya.
Terdahulu pada prosiding tersebut, bapa kepada seorang anak itu menukar pengakuan kepada tidak bersalah selepas pertuduhan dibacakan dalam bahasa Bangladesh oleh jurubahasa mahkamah.

Mengikut pertuduhan, Md. Nur didakwa telah memberikan suapan wang tunai RM5,000 kepada seorang anggota polis sebagai balasan untuk melepaskan dua rakannya yang ditahan memiliki rokok seludup di bawah Seksyen 135(1)(d), Akta Kastam 1967.
Kesalahan itu dilakukan di Ibu Pejabat Polis Daerah Hulu Selangor, Jalan Kubu, Kuala Kubu Bharu pukul 9.20 malam pada 13 Mac lalu.
Sehubungan dengan itu, dia boleh dipenjara maksimum 20 tahun dan denda tidak kurang lima kali ganda nilai suapan atau RM10,000 mengikut mana yang lebih tinggi sekiranya disabitkan kesalahan mengikut Seksyen 17 (b) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta yang sama.
Pendakwaan dikendalikan Timbalan Pendakwa Raya SPRM, Fadhli Ab. Wahab manakala tertuduh diwakili Peguam, Rejinder Singh.
Mahkamah kemudiannya melanjutkan wang jaminan RM10,000 yang dikenakan terhadap tertuduh sebelum ini bersama seorang penjamin dan diminta hadir lapor diri di SPRM pada minggu pertama setiap bulan serta pasport tertuduh disimpan di mahkamah.
Tarikh sebutan semula kes ditetapkan pada 18 September depan.
Difahamkan, tertuduh yang menetap di negara ini selama 14 tahun telah berkahwin dengan isterinya yang merupakan warga tempatan.
Tertuduh juga difahamkan telah meminjam wang daripada ah long dalam jumlah tertentu bagi membayar jaminan yang dikenakan mahkamah sebelum ini. -K!ONLINE


Nelayan warga Vietnam maut terkena tembakan APMM
Oleh KOSMO!

17 Ogos 2020, 2:51 pm
Oleh ROHANA MOHD. NAWI
KOTA BHARU – Seorang nelayan lelaki warganegara Vietnam maut selepas dipercayai terkena tembakan yang dilepaskan oleh anggota Agensi Penguatkuasa Maritim (APMM) Kelantan dalam satu kejadian malam tadi.
Kejadian yang berlaku kira-kira 81 batu nautika dari perairan Tok Bali pada pukul 11.40 malam itu menyebabkan mangsa berusia 30 tahun meninggal dunia.
Ketua Polis Kelantan, Deputi Komisioner Shafien Mamat berkata, susulan kejadian itu, mangsa dipercayai mengalami cedera parah di bahagian dada.
Katanya, kejadian berlaku ketika bot APMM menjalankan Operasi Kuda Laut di perairan Tok Bali sebelum terserempak dengan bot Vietnam di kawasan berkenaan.
“Ketika bot APMM cuba menahan bot tersebut, berlaku kejadian provokasi dan pada masa sama salah anggota telah melepaskan tembakan.

“Mayat nelayan warga asing itu telah dibawa ke darat dan sedang menunggu untuk dibedah siasat di Hospital Tengku Anis, Pasir Puteh hari ini,” katanya pada sidang akhbar di Ibu Pejabat Polis Kontinjen Kelantan di sini hari ini.
Menurut Shafien, susulan daripada kejaidan itu, APMM menahan 12 orang lagi awak-awak warganegara Vietnam yang bersama mangsa untuk membantu siasatan.
Katanya, polis sedang menyiasat kes tersebut mengikut Seksyen 307 Kanun Keseksaan kerana cubaan membunuh dan Seksyen 39(a) Akta Senjata Api 1960 kerana melepaskan tembakan.
Tambahnya, pihak polis sedang menunggu laporan lengkap dari APMM dan siasatan lanjut. -K!ONLINE


Polis nafi samun dengan cara bakar rumah
Oleh MOHD YUNUS YAKKUB

17 Ogos 2020, 4:08 pm
KLANG – Polis menafikan sebarang kejadian samun menggunakan taktik membakar rumah di Kampung Perepat di sini yang ditularkan di laman sosial Facebook.
Ketua Polis Daerah Klang Utara, Asisten Komisioner Nurulhuda Mohd. Salleh berkata, hasil siasatan mendapati kejadian tersebut tidak berlaku seperti ditularkan selepas pihak polis memanggil pemilik akaun Facebook bernama Pak Lah tersebut.
“Siasatan juga mendapati semasa kejadian tiada saksi yang melihat kelibat suspek di tempat kejadian.
“Pemilik akaun tersebut hanya membuat andaian dan mengesyaki kemungkinan kejadian samun akan berlaku,” katanya dalam kenyataan di sini hari ini.
Beliau menegaskan tiada sebarang laporan polis serta modus operandi yang sama dilaporkan sebelum ini.
Sehubungan itu, Nurulhuda menasihati orang ramai untuk tidak menyalahgunakan media sosial sewenang-wenangnya memaparkan laporan polis yang dibuat dengan kenyataan yang boleh mengelirukan seterusnya menimbulkan kegusaran kepada masyarakat.

“Sebarang kejadian yang mencurigakan boleh dirujuk terus ke Balai Polis yang berhampiran,” katanya. -K!ONLINE


Dokumen TLDM didakwa bocor di ‘Dark Web’
17 Ogos 2020, 2:55 pm
KUALA LUMPUR- Media Singapura, The Straits Times (ST) mendakwa sebanyak 70 dokumen daripada Tentera Laut Diraja Malaysia dibocorkan di laman ‘Dark Web’ bulan lalu.
Menurut media itu, maklumat yang dimuat naik diperoleh daripada beberapa sumber yang menggodam emel anggota tentera.
Dokumen yang dimuatnaik itu mendedahkan maklumat jumlah anggota tentera di kem dan pengkalan tentera semasa hari cuti, syarat untuk ujian TUDM selain maklumat pegawai yang didakwa atas kesalahan rasuah, mengambil dadah dan hilang tanpa mengambil cuti.
Maklumat lain termasuk surat diplomatik pada Julai lalu mengenai peralatan radar kapal perang Amerika Syarikat yang frekuensi yang digunakan semasa kapal tersebut berlabuh di sebuah pengkalan di Sabah tahun lalu.
Dark Web merujuk kepada laman web yang tidak mudah diakses oleh pengguna umum internet dan sering digunakan untuk tujuan yang melanggar undang-undang. -K! ONLINE


‘Tan Sri’ trending di Twitter
Oleh AHMAD SHAHERMAN SHAMSURI

17 Ogos 2020, 3:18 pm
KUALA LUMPUR – Perkataan ‘Tan Sri’ menjadi trending di laman sosial, Twitter hari ini susulan penganugerahan yang diterima Ketua Pengarah Kesihatan, Datuk Dr. Noor Hisham Abdullah pada Istiadat Pengurniaan Darjah Kebesaran, Bintang dan Pingat Persekutuan 2020 di Istana Melawati.
Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenaan menganugerahkan gelaran tersebut selepas Noor Hisham tersenarai dalam 12 individu yang menerima Darjah Panglima Setia Mahkota (PSM).
Menerusi laman Twitter, perkataan ‘Tan Sri’ itu telah mendapat lebih 23,200 ciapan susulan penganugerahan yang diterima Noor Hisham itu.
Ciapan daripada Ahli Dewan Undangan Negeri (ADUN) Karanaan, Sabah, Datuk Seri Masidi Manjun mendapat ulang ciap paling tinggi iaitu 2,786 kali dengan 3,206 tanda suka.
Masidi dalam ciapannya mengucapkan tahniah kepada Noor Hisham atas penganugerahan yang diterima sempena Hari Keputeraan Rasmi Yang di-Pertuan Agong semalam.
Menurut Masidi lagi, Noor Hisham berhak menerima anugerah tersebut.

Selain Masidi, ciapan bekas Menteri Belia dan Sukan, Syed Saddiq Syed Abdul Rahman mendapat lebih 2,714 ulang ciap dan lebih 6,000 tanda suka.
Dalam ciapannya, Ahli Parlimen Muar itu mengucapkan tahniah kepada Noor Hisham kerana beliau adalah hero sebenar Malaysia.
Turut mengucapkan tahniah selebriti Neelofa dengan menyatakan anugerah itu pada hero yang tepat dan layak menerimanya.
Tidak ketinggalan Dr. Amalina Che Bakri turut membuat ciapan tahniah kepada Noor Hisham berbunyi; “Congratulations Tan Sri! Very well-deserved!“.  – K! ONLINE


Peniaga mohon maaf
Oleh KOSMO!

17 Ogos 2020, 3:18 pm
Oleh ISWAN SHAFIQ ISA
SEBERANG PERAI – Seorang peniaga memohon maaf secara terbuka dan tampil untuk memperjelaskan isu sebenar selepas didakwa menularkan maklumat tidak benar mengenai sebuah pasar raya Billion di Seberang Jaya, di sini pada 9 Ogos yang lalu.
Nor Haseena Sehud Daaud, 33, yang mengaku tidak menyelidiki terlebih dahulu kesahihan berita yang diterimanya sebelum memuat naik ke dalam laman Facebook miliknya itu bagaimanapun mendakwa, dia telah memadam status tersebut pada hari yang sama dan menggantikannya dengan status baharu selepas menyedari telah membuat satu kesilapan.
Namun demikian, status baharu wanita itu agak terlewat kerana hantaran awalnya telah ditularkan sebagai berita palsu hingga menimbulkan kemarahan pihak pengurusan Billion serta para netizen ketika itu.
“Tujuan dan niat asal saya bukan menjatuhkan perniagaan mereka (Billion), tetapi sebagai penduduk setempat, saya rasa bertanggungjawab untuk berkongsi berita semasa mengenai Covid-19.
“Atas salah faham ini, saya hadir sendiri untuk memohon maaf secara terbuka terhadap Billion serta penduduk setempat yang terkejut dengan berita penutupan pasar raya ini (untuk kerja-kerja sanitasi) selain berjanji tidak akan mengulangi kesilapan yang sama selepas ini,” katanya pada sidang akhbar di sini hari ini.

Susulan kejadian itu, pihak pengurusan Billion telah membuat kenyataan balas bagi menafikan berita palsu yang tular itu sebelum membuat satu laporan polis untuk membersihkan nama mereka.
Dalam pada itu, Pengurus Jualan Pusat Beli-Belah Billion (Seberang Jaya) Sdn. Bhd., Ang Hung Kook yang turut-serta dalam sidang media itu mendakwa, perniagaan mereka terjejas sehingga 30 peratus sejak berita palsu itu tular hingga semalam.
“Dengan adanya penjelasan ini (menerusi sidang akhbar), kami berharap agar orang ramai tidak lagi bimbang untuk ke sini dan perniagaan kami juga akan kembali seperti sedia kala,” ujarnya.
Tambah Hung Kook, pihaknya juga bersedia untuk menarik semula laporan polis yang telah dibuat sebelum ini sekiranya pihak atasan mereka berpuas hati dengan permohonan maaf yang dibuat dan bersedia untuk bekerjasama pada bila-bila masa bagi memastikan isu tersebut dapat diselesaikan secara baik.
Kosmo! baru-baru ini melaporkan seorang wanita berdepan risiko dikenakan tindakan didakwa di mahkamah dan dipenjara selepas menularkan maklumat palsu mengenai sebuah pasar raya di Seberang Jaya di sini. – K! ONLINE


Semakan kehakiman bubar DUN Sabah diketahui Jumaat ini
Oleh KOSMO!

17 Ogos 2020, 3:35 pm
Oleh IVAN AMIRUL
KOTA KINABALU – Kebenaran permohonan semakan kehakiman mengenai Pembubaran Dewan Undangan Negeri (DUN) Sabah hanya akan diketahui pada Jumaat ini.
Pesuruhjaya Kehakiman, Leonard David Shim menetapkan tarikh berkenaan selepas mendengar hujah peguam mewakili 33 Ahli Dewan Undangan Negeri (ADUN) yang menghantar permohonan semakan, Tengku Fuad Ahmah, Peguam Besar Negeri, Brenndon Keith Soh dan peguam kanan persekutuan.
Semua ADUN berkenaan diminta menghantar jawapan bagi menjawab hujah diutarakan Peguam Besar Negeri Sabah, Brenndon Keith Soh pada Rabu ini.
Hujah balas berkenaan diperlukan untuk mendengar dan membuat keputusan berkaitan pembubaran DUN Sabah.
Musa dan 32 wakil rakyat lain mempersoalkan permohonan bertulis Ketua Menteri, Datuk Seri Mohd Shafie Apdal kepada Yang di-Dipertua Negeri Sabah, Tun Juhar Mahiruddin pada 29 Julai lalu yang memohon DUN dibubarkan.

Terdahulu, lebih 25 ADUN mengemukakan permohonan semakan kehakiman hadir ke Kompleks Mahkamah Kota Kinabalu, hari ini bagi mengetahui seputusan semakan terbabit.
Antara ADUN yang kelihatan adalah Bolkiah Ismail (Pitas), Julita Mojungki ( Matunggong), Anita Baranting (Tandek), Jahid Jahim (Tamparuli), Joniston Bangkuai (Kiulu), Kenny Chua (Inanam), Ghulam Haidar Khan (Kawang), Mohd Ariffin Mohd Ariff (Membakut) dan Isnin Aliasnih (Klias).
ADUN lain Limus Jury (Kuala Penyu), Matbali Musah (Sindumin), Dr Joachim Gunsalam (Kundasang), Abidin Madingkir (Paginatan), Robert Tawik (Bingkor), Ellron Angin (Sook), James Ratib (Sugud), Abdul Rahman Kongkawang (Labuk), Masiung Banah (Kuamut), Saddi Abdul Rahman (Sukau), Osman Jamal (Balung), Nizam Abu Bakar Titingan (Apas), Hamisa Samat (Tg Batu), Abdul Muis Picho (Sebatik). – K! ONLINE


Pegawai polis didakwa makan suap RM10,500
Oleh MOHD RASDAN AHMAD

17 Ogos 2020, 3:11 pm
Oleh NORADILA MAHAMAD
KUALA TERENGGANU — Seorang pegawai polis berpangkat Asisten Superintendan dihadapkan ke Mahkamah Sesyen di sini hari ini atas lima pertuduhan menerima rasuah berjumlah RM10,500 dua tahun lalu.
Tertuduh, Mohd. Nazli Mohamed, 38, yang bertugas di Jabatan Cawangan Khas, Bahagian Anti Keganasan, Ibu Pejabat Polis Kontinjen Terengganu membuat pengakuan tidak bersalah selepas pertuduhan dibacakan di hadapan Hakim Noriah Osman.
Berdasarkan kelima-lima pertuduhan tersebut, Mohd. Nazli didakwa menerima rasuah berupa wang tunai keseluruhannya berjumlah RM10,500 bagi mempercepatkan urusan membawa pulang tahanan yang berada di Syria.
Wang tunai tersebut didakwa dimasukkan menerusi akaun bank milik tertuduh dan seorang wanita di sekitar Besut dari Mei hingga Disember 2018.
Bagi setiap pertuduhan, dia didakwa mengikut Seksyen 165 Kanun Keseksaan yang memperuntukkan hukuman penjara sehingga dua tahun atau denda atau kedua-duanya sekali jika sabit kesalahan. – K! ONLINE